Danko sa stretol predsedom poľského Sejmu, hovorili aj o identite parlamentov

Marek Kuchciňsky chce podľa Danka zaviesť obdobnú čestnú stráž, ako je v slovenskom parlamente.

VARŠAVA. Predseda Národnej rady SR Andrej Danko sa v pondelok dopoludnia v rámci svojej návštevy Poľska stretol s predsedom Sejmu Marekom Kuchciňským. Išlo už o ich štvrté spoločné stretnutie, pričom - podobne ako pri predošlých schôdzkach - sa venovali témam zachovania identity národných parlamentov a iniciatívam smerujúcim k zbližovaniu s európskym parlamentom. "Pán maršálek ma oboznámil so zmenami, ktoré prebiehajú v ich rokovacom poriadku. Ja som ho oboznámil s našimi zmenami. Povedal som mu, že našou iniciatívou je aj najbližšia schôdza NR SR, kde budú môcť vystúpiť europoslanci v rámci pléna, čo pán maršálek veľmi ocenil," povedal po stretnutí Danko. Predseda NR SR tiež vyzdvihol dôraz, ktorý kladie Kuchciňski na charizmu parlamentu, pričom chce podľa Danka zaviesť v poľskom Sejme obdobnú čestnú stráž, aká už funguje u nás. S Kuchciňským hovorili aj o ďalších oblastiach, v ktorých musia krajiny V4 postupovať spoločne, aby ich kolegovia v EÚ nebrali ako združenie, ktoré chce rozbiť Úniu. "Takými oblasťami sú pre nás ochrana pôdy, ochrana vody, ochrana strategických spoločností," dodal Danko. Predseda NR SR sa má ešte v pondelok stretnúť so šéfom poľského Senátu Stanislawom Karczewským, s prezidentom Poľskej republiky Andrzejom Dudom a neformálne aj s lídrom vládnucej strany Právo a spravodlivosť Jaroslawom Kaczyňským. V utorok absolvuje Danko stretnutie predsedov parlamentov krajín V4. Diskusia bude zameraná na politické otázky vo vzťahu k Európskej únii, posilňovanie úlohy národných parlamentov, hodnotové otázky, budúce perspektívy, ako aj praktické aspekty a nové možnosti aktivizácie V4.


WikiLeaks zverejnil dokumenty o údajných praktikách CIA

Obsah dokumentov nemožno podľa agentúry AP overiť.

WASHINGTON. Radikálny investigatívny portál WikiLeaks zverejnil 8000 dokumentov údajne pochádzajúcich zo serverov americkej Ústrednej spravodajskej služby (CIA), ktoré majú odhaľovať praktiky americkej kybernetickej špionáže. Obsah dokumentov nemožno podľa agentúry AP overiť a CIA odmietla aféru komentovať. Podľa expertov súbor dokumentov pôsobí vierohodne a únik vraj hlavnou americkou rozviedkou otrasie. Ak sa pravosť súborov potvrdí, pôjde podľa AP o ďalší katastrofálny škandál americkej spravodajskej komunity. Dokumenty okrem iného obsahujú diskusiu o možnostiach hackerských útokov na takzvané inteligentné televízory, aby sa mohli zmeniť v improvizovaný výzvedný nástroj. Súčasťou publikovaných dokumentov sú aj detaily o pokusoch preniknúť do amerických softvérových produktov, do inteligentných telefónov, vrátane prístrojov iPhone firmy Apple, a do systémov Android a Windows, uviedla AP.


Programové tézy strany SMER (kompletné znenie)

Minúta po minúte

Kritiku nechce

Tézy programu

Komentuje Zuzana Kepplo...

Beňovej príhovor

Pomoc homosexuálom

Fotogaléria

Programové tézy strany SMER – sociálna demokracia. Bratislava, 22. 10. 2016.

Kompletné znenie uverejňujeme bez redakčnej úpravy.  Slovenská sociálna demokracia združená v strane SMER - sociálna demokracia sa stala v priebehu posledných desiatich rokov jedinou reálnou alternatívou k politike neregulovaného trhu a oslabovania úlohy štátu v spoločnosti a ekonomike. My, slovenskí sociálni demokrati a sociálne demokratky, sme počas nášho vládneho pôsobenia cieľavedome presadzovali hodnoty sociálneho štátu vychádzajúce zo solidarity a empatie k základným potrebám bežných ľudí. Aj z tohto dôvodu sme sa v období veľkých kríz rozhodli ich dopady riešiť prorastovými opatreniami a nie škrtaním, ktoré sa najbolestnejšie dotýka vždy tých sociálne a ekonomicky slabších. A preto aj dnes pre nás zostáva kľúčovým hospodársko-politickým cieľom zosúladenie konsolidácie verejných financií s podporou rastu hospodárstva a tvorby zamestnanosti. My, slovenskí sociálni demokrati a sociálne demokratky, sme presvedčení, že napriek súčasným krízovým javom, ktoré majú nadnárodné príčiny aj charakter, je členstvo v Európskej únii a v Eurozóne pre Slovenskú republiku základným životným záujmom. A preto považujeme európsku orientáciu za nevyhnutný predpoklad spolupráce s ktoroukoľvek štandardnou politickou stranou na Slovensku. Na dnešnej programovej konferencii chceme v súlade s našimi sociálno-demokratickými a európskymi hodnotovými preferenciami potvrdiť postavenie strany SMER-SD ako programovej strany, ktorá bude naďalej ponúkať alternatívu k nebezpečenstvám politiky deštrukcie a neznášanlivosti, ktorú vnášajú do slovenskej politiky politickí avanturisti z neštandardných politických zoskupení. Aj za prítomnosti lídrov partnerských sociálnodemokratických strán, vzhľadom na zložitú situáciu v Európskej únii po Brexite a v čase migračnej krízy, chceme zamerať našu programovú debatu nato, aby sme hľadali celoeurópske riešenia, ktoré by prehlbovali integráciu Európskej únie a zároveň zvyšovali mieru demokratickosti jej rozhodovania.   Téma práce a odmeňovania Jednou zo základných výziev pre nás zostáva mzdová politika, ktorú chápeme ako súčasť rozvojového modelu ekonomiky, kde ekonomický rast bude ťahaný aj mzdami zodpovedajúcimi produktivite práce. Preto by pre nás malo zostať prioritou zvyšovanie minimálnej mzdy, na ktorú je naviazaná veľká časť celej mzdovej štruktúry a ktorá takto predstavuje dôležitý nástroj na celkový rast platov na Slovensku. Pojem práce musíme začať chápať širšie, ako sa používa dnes a to v tom zmysle, že nemusí ísť len o ekonomicky ziskovú komoditu. Zahrnúť do nej treba aj spoločensky prospešné činnosti, ako sú rôzne druhy starostlivosti o blízku osobu, účasť na rekvalifikáciách a rôzne druhy zamestnávania v sociálnych a obecných podnikoch. Takúto prácu potom treba platiť z verejných rozpočtov na základe spoločenskej dohody. Téma daní a odvodov SMER-SD vždy zastával názor, že ťarchu daní a odvodov by nemali niesť ľudia s nízkymi príjmami. Preto pre nás progresívne zdaňovanie príjmu fyzických osôb zostáva prirodzenou zložkou solidarity. Rovnako je potrebné trvať na zvýšení dane z majetku, ktorú máme v porovnaní so svetovým priemerom jednu z najnižších. Podporovať by sme mali aj zavedenie novej dane z finančných transakcií a uvažovať aj o zdaňovaní ekologicky škodlivých aktivít. Téma bytovej politiky Jedným z najzákladnejších dôvodov životnej neistoty ľudí je nízka dostupnosť bývania. Týka sa najmä mladých ľudí s nižšími príjmami. Aby sa táto situácia zmenila, mali by sme podporiť rozvoj výstavby nájomných bytov, ktoré tvoria v mnohých európskych krajinách základ dostupného bývania, s veľkým významom pre mobilitu pracovnej sily. V tejto súvislosti je veľmi dôležité primerane transformovať aj súčasný systém štátnej podpory bývania. Mali by sme sa ďalej zasadiť aj o vznik nového typu bytových družstiev podľa modelu v susednom Rakúsku. Mohlo by ísť o podporu podobnú súčasnému hypotekárnemu príspevku pre jednotlivcov. Mohli by o ňu požiadať družstvá mladých ľudí bez nehnuteľnosti na bývanie, ktorých cieľom by bolo postarať sa o bývanie svojich členov. Družstvo by mohlo kolektívne požiadať o hypotéku, pričom vďaka väčšiemu rozsahu projektu by cena na jeden byt mala byť nižšia, ako pri individuálnom nákupe bytov. Cena by mala byť tiež stlačená vytvorením podmienok pre limitne ziskových developerov. Takéto družstvá by mali mať prístup aj k lacným úverom zo Štátneho fondu rozvoja bývania. Druhým pilierom bytovej výstavby by mala byť aktivita štátu. Nemali by sme sa vzdať myšlienky učiteľských služobných bytov a perspektívne ju rozšíriť aj na ďalšie dôležité profesie, zamestnané vo verejnom sektore. Téma rozvoja podnikateľského prostredia Funkčná ekonomika je nevyhnutným predpokladom pre saturáciu sociálneho štátu. Zvlášť by sme si mali uvedomiť dôležitosť malých a stredných podnikov a podporovať ich aj priamo finančne – pomocou výhodných úverov a záruk, ktoré by mali byť poskytované prostredníctvom Slovenského investičného holdingu. Uvedomujeme si aj potrebu špecifickej podpory sektora vyspelých technológií. Od slov treba prejsť k výraznejším činom. Podporou výskumu a vývoja, start-upov a inovácií. Toto by sme si mali stanoviť ako strategický cieľ. Kým doterajší rozvojový model Slovenska bol postavený predovšetkým na kvantitatívnom prílive investícií pod podmienkou lacnej pracovnej sily, dnes sa musíme zamerať viac na typy podnikania a investorov, ktorí predstavujú technológie budúcnosti. Účinným nástrojom posilnenia slovenskej ekonomiky je aj nárast kúpyschopného dopytu, ktorý by bol uspokojovaný domácou produkciou. To sa dá dosiahnuť najmä podporou lokálnej ekonomiky (rodinné podniky, družstevné podniky, komunálne podniky, sociálne podniky a pod.). Na to musíme vytvoriť potrebné nástroje a zdroje. Napríklad aj legislatívne podporiť formu družstevného podnikania. Téma sociálnej ekonomiky Sociálna ekonomika predstavuje ten sektor ekonomickej aktivity, ktorého primárnym cieľom nie je zisk, ale spoločenský prospech. Napríklad zamestnávanie ľudí, ktorí nenájdu prácu v bežných komerčných spoločnostiach. Pre začínajúce sociálne podniky by sme mali zabezpečiť základnú istotu, ktorú im poskytne grant. Zároveň by mali dostať aj výhodnú pôžičku. Tento systém by sa mohol vytvoriť v podobe Fondu sociálnych fondov rozvojového kapitálu. Mali by sme pripraviť aj novú legislatívu na podporu sociálnej ekonomiky, vrátane družstevnej. Ako ďalšie opatrenie na podporu sociálnej ekonomiky by sme mali uzákoniť možnosti chránených dielní na vykonávanie činnosti v exteriéri. V EÚ patrí sektor pôdohospodárstva medzi hlavných zamestnávateľov znevýhodnených a ohrozených osôb, pričom väčšina pracovných aktivít sa tu odohráva v exteriéri. Na Slovensku to súčasná legislatíva o chránených dielňach neumožňuje. Mali by sme presadiť aj to, aby sa pri odoberaní produktov do školských, sociálnych a štátnych zariadení zohľadňovala ich kvalitu, nielen najnižšia cena, pričom kvalita bude definovaná ako ekologické bioprodukty. Uvažovať treba aj o zjednodušení zohľadňovania tzv. sociálneho aspektu vo verejnom obstarávaní, ktorý Zákon o verejnom obstarávaní už dnes umožňuje, no vzhľadom na komplikovanosť legislatívy a neskúsenosť sa tento tzv. sociálny aspekt v praxi neuplatňuje. Zo strany príslušných orgánov by malo vzniknúť zrozumiteľné metodické usmernenie, pomocou ktorého bude možné sociálne hľadisko uplatňovať. Inšpirovať sa môžeme napríklad postupom, ktorý sa v tejto oblasti zaviedol v Dánsku – tzv. sociálne klauzuly. Téma verejných služieb Zdravotníctvo. SMER-SD vidí primárny zmysel a účel zdravotníctva v tom, že lieči ľudí a nie v tom, že vytvára zisk. Aj preto považujeme za samozrejmé právo každého občana na adekvátnu zdravotnú starostlivosť a rovnaký prístup k štandardným zdravotným službám. So zvyšujúcimi sa technickými možnosťami zdravotníctva je však treba jasne zadefinovať, čo je adekvátna zdravotná starostlivosť a čo patrí do základného balíčka zdravotnej starostlivosti. V základnom zdravotnom balíčku by mali byť okrem akútnych ochorení, všetky preventívne programy. Aktívne zúčastňovanie sa na nich by malo podmieňovať aj ďalšiu zdravotnú starostlivosť. V záujme väčšej efektívnosti by všetky nákupy štátnych nemocníc, ich podmienky a ceny mali byť dopredu zverejnené a analytikmi na centrálnej úrovni verejne porovnané s dostupnými zahraničnými i domácimi nákupmi. Rovnako ako cenové a iné podmienky zmlúv všetkých zdravotných poisťovní so všetkými poskytovateľmi. Školstvo. Vzdelávaciemu systému musíme venovať špeciálnu pozornosť. Jeho finančné posilňovanie musí ísť ruka v ruke s obsahovými a štrukturálnymi zmenami. Každé dieťa by malo mať možnosť získať vzdelanie, ktoré mu zabezpečí nielen potrebnú sumu znalostí, ale aj uplatniteľnosť na trhu práce. Špeciálne školy by mali byť naozaj len pre špeciálne prípady, teda pre tých, ktorí to potrebujú. Deti sociálne vylúčených ľudí nemožno posielať do špeciálnych škôl bez zohľadňovania ich reálnych schopností. Mali by sme vytvoriť možnosti pre ľudí, ktorí sú dlhodobo nezamestnaní a majú len základné vzdelanie, aby sa mohli dovzdelávať v podobe večerného štúdia. Tiež musíme podporovať prostriedky, ktoré povedú k zmenšeniu sociálnych rozdielov, ako je právo na miesto v materskej škole už od dvoch rokov veku dieťaťa. Doprava. Zaistenie dopravnej obslužnosti musí byť verejnou službou, ktorá je dostupná priestorovo, časovo aj finančne. Budúcnosť je spojená s integrovanými dopravnými systémami autobusovej a železničnej dopravy. SMER-SD chce pokračovať s podporou ekologických foriem dopravy. Preto môžeme uvažovať o cieli, aby sa postupne mestská hromadná doprava v krajských mestách stala cenovo prístupnejšou minimálne vo forme zliav na časových cestovných lístkoch. Kultúra. Kultúra je nielen základným prejavom národnej identity, ale aj zdrojom kreativity a kvality života a v tomto zmysle je tiež verejnou službou. Preto je vhodné zabezpečiť väčšiu dostupnosť kultúry aj pre nízkopríjmové skupiny obyvateľstva a pre vidiecke obyvateľstvo. A to jednak systémom zliav a rozšírením kultúrnych poukazov a súčasne obnovovaním alebo dobudovaním kultúrnej infraštruktúry v regiónoch. Progresívnou časťou kultúry je oblasť kreatívneho a kultúrneho priemyslu, ktorá dokáže prinášať inovácie, vytvárať ekonomický zisk aj nové pracovné miesta. Preto treba pokračovať v stimulovaní tohto prierezového odvetvia. Téma regionálneho rozvoja SMER-SD si uvedomuje potrebu politík zameraných na najmenej rozvinuté okresy. Dnes ich uskutočňujeme jednak špeciálnymi akčnými plánmi pre tieto okresy, ale napríklad aj rozhodnutím o obnove regionálnych ciest. Z tohto dôvodu by sme mali posilniť kompetencie splnomocnenca pre najmenej rozvinuté okresy. Tento by mal zodpovedať nielen za tvorbu a realizáciu akčných plánov pre najmenej rozvinuté okresy Slovenska, ale aj zastrešovať územný rozvoj na celoštátnej úrovni, zodpovedať za organizáciu územného plánovania a za tvorbu a realizáciu koncepcií regionálneho rozvoja. Peniaze z verejných rozpočtov by mali byť použité tak, aby v čo najväčšej miere prispeli k zníženiu regionálnych rozdielov. Tento cieľ by mal byť jedným z hlavných princípov politiky verejného obstarávania a alokácie grantov EÚ a štátnych dotácií. Pri podpore najmenej rozvinutých okresov by sme mali zvážiť aj inovatívne riešenia, akými sú napríklad regionálny príspevok k platu absolventom VŠ, aby sa zabránilo odlivu mozgov na miestnej úrovni. Téma trvalej udržateľnosti Výstavbu a obnovu budov s dôrazom na ich energetickú hospodárnosť považuje SMER-SD za jednu z najrozumnejších investícií do budúcnosti. Okrem pozitívneho vplyvu na ekonomiku sú investície do energetickej hospodárnosti budov dôležité aj z hľadiska energetickej bezpečnosti Slovenska. Energeticky efektívne budovy znižujú životné náklady obyvateľstva a výdavkov verejnej správy. Slovensko patrí ku krajinám s vysokou spotrebou energie na jednotku ekonomického výstupu. SMER-SD by preto mal podporovať prechod podnikov na energeticky efektívnejší spôsob výroby. Mali by sme sa zasadzovať aj o budovanie udržateľnej regionálnej energetiky a podporiť ju finančne aj metodicky. Je potrebné vyčleniť prostriedky na pokrytie štartovacích nákladov na pilotné centrá udržateľnej energetiky a podporiť vznik tzv. regionálnych energetických agentúr. Téma pôdohospodárstva Rozvoj poľnohospodárstva by mal byť postavený na troch strategických prioritách: potravinová bezpečnosť, zdravá výživa a zamestnanosť na vidieku. Jeden z hlavných problémov slovenského poľnohospodárstva je, že dotácie sa prideľujú na počet hektárov, čoho výsledkom je pestovanie technických plodín s nízkou náročnosťou na zamestnávanie pracovnej sily. To sa nepriaznivo prejavuje najmä v „najmenej rozvinutých okresoch“. Preto by sa mal systém dotácií zmeniť tak, aby sa podpora odvíjala od počtu vytvorených pracovných miest, respektíve od ukazovateľov sebestačnosti regiónu. V záujme rozvíjania zamestnanosti v poľnohospodárstve je potrebné tiež zjednodušiť prístup k pôde pre mladých a malých farmárov, vrátane úpravy zákona o nájme poľnohospodárskych pozemkov. Ďalšími opatreniami, ktoré by sme mohli zvážiť, je vyčleniť opustenú pôdu mladým a malým farmárom a skrátiť výpovednú lehotu pre zákonné ukončenie prenájmu na 5 rokov. Tiež je potrebné odstrániť bariéry predaja lokálnych potravín – umožniť predaj z dvora do školských a sociálnych zariadení, ako aj internetový predaj potravín z dvora a zaviesť licenciu na predaj prebytkov domáceho hospodárenia. Súvisiacim opatrením pri distribúcii je zavedenie mechanizmu “krátkeho trhu”. Tento mechanizmus umožňuje maloobchodným predajcom predaj poľnohospodárskych výrobkov od farmárov na účet samotných farmárov, pričom predajcovia si účtujú len sprostredkovateľskú províziu. Téma bezpečnosti Zaistenie bezpečnosti patrí k základným funkciám štátu a verejným službám, ktoré sa nedajú sprivatizovať. SMER-SD presadzuje posilnenie a personálnu stabilizáciu ozbrojených zložiek a hlavných zložiek integrovaného záchranného systému. Veľkým nebezpečenstvom je v súčasnosti medzinárodný terorizmus a boj s ním si vyžaduje maximálnu spoluprácu s ďalšími štátmi. S tým súvisí aj ochrana hraníc EÚ a osobitne ochrana schengenského priestoru. Preto je SMER-SD za väčšiu integráciu v EÚ v oblasti obrannej a bezpečnostnej politiky. Z hľadiska posilnenia politickej funkčnosti Európskej únie je potrebné dôsledne chrániť naše spoločné hranice a tento proces zviditeľniť tak, aby sa obnovila dôveryhodnosť európskeho projektu v očiach jej občanov. Sme si vedomí aj toho, že ekonomická neistota ľudí v kombinácii s vlnou masovej migrácie vytvára v štátoch EÚpoliticky výbušnú zmes. Aj preto musíme rozlišovať medzi potrebnou ochranou človeka v ohrození života a ekonomickou migráciou obhajovanou prínosmi prílevu nízkokvalifikovanej pracovnej sily. Musíme chrániť našich ľudí aj pred bezpečnostnými rizikami, ktoré dnešná migrácia so sebou prináša. Téma boja proti korupcii Sme za posilnenie systémových opatrení v boji proti korupcii a v tomto zmysle podporíme všetky dobré zámery aj nad rámec programového vyhlásenia vlády. Plne podporujeme prijatie siedmych návrhov zákonov, vrátane tzv. protischránkového zákona, registra partnerov verejného sektora, ktoré prerokováva NR SR. Bol to napokon SMER-SD, ktorý presadil zákon o preukazovaní pôvodu majetku alebo obmedzenie platieb v hotovosti pre fyzické aj právnické osoby. Mali by sme zjednodušiť podávanie podnetov, aby sa zaviedla možnosť skúmať aj majetok blízkych osôb, či už fyzických, alebo právnických a aby sa zaviedla časovo neobmedzená možnosť pre prokurátora pozastaviť účinnosť právnych úkonov, ktorými preskúmavaná osoba nadobudla majetok alebo sa majetku zbavila. Téma politického systému Demokraciu uznávame ako najvyššiu politickú hodnotu. Pre naše demokratické zriadenie a efektívne vládnutie je zásadnou podmienkou funkčný parlamentný systém, v ktorom sú záujmy občanov zastúpené prostredníctvom štandardných politických strán. Preto, v záujme ochrany demokracie, je potrebné aktívne potlačovať zárodky všetkých druhov protidemokratických síl a politického extrémizmu ako aj šírenia politiky deštrukcie a nenávisti. Téma zahraničnej politiky SMER-SD je proeurópska strana a považuje za strategický a existenčný záujem Slovenska byť v jadre krajín EÚ a byť zodpovedným členom NATO. Máme predstavu o ďalšom posilnení zodpovednosti Európskej komisie voči Európskemu parlamentu a aj o zapojení národných parlamentov do rozhodovania v oblasti hospodárskej a menovej únie.Zasadzujeme sa tiež za spoločné fiškálne mechanizmy na tlmenie ekonomických šokov. Pri schvaľovanímedzinárodných dohôd sme za takzvaný zmiešaný model: ratifikovať medzinárodné obchodné dohody by mal Európsky parlament len pod podmienkou súhlasu národných parlamentov. Záver Okruh prednesených tém si nerobí v žiadnom prípade nárok na úplnosť alebo definitívnosť. Naopak, vyžaduje si ďalšie diskusie, doplnenie, rozpracovanie. Treba si uvedomiť aj to, že SMER-SD je dnes súčasťou koalície zloženej zo strán, ktoré dosiahli vo vládnom programe dobrý kompromis. Znamená to však zároveň, že niektoré naše sociálno-demokratické zámery nebudeme môcť v tomto období realizovať. To ale v žiadnom prípade neznamená rezignáciu. Naopak, tento čas by sme mali využiť aj na vypracovanie nového programu, s ktorým sa budeme uchádzať o podporu voličov v najbližších parlamentných voľbách.


Maďari našli na hraničnom priechode s Rumunskom v kamióne 42 migrantov

Tureckého vodiča stíhajú pre trestný čin prevádzačstva.

BUDAPEŠŤ. Štyridsaťdva migrantov, ktorí sa pokúsili ilegálne dostať na územie Európskej únie, našli policajti v utorok ráno pri kontrole tureckého kamióna na rumunsko-maďarskom hraničnom priechode v meste Csanádpalota. Informoval o tom v stredu spravodajsky server PestiSrácok.hu s odvolaním sa na maďarskú políciu. Nákladné vozidlo preverovali spoločne rumunskí a maďarskí policajti. Cudzinci bez osobných a cestovných dokladov sedeli na prevážanom náklade. V skupine mužov, žien a detí bolo 28 ľudí z Iraku, traja zo Sýrie a zvyšní z Palestíny. Rumunskí policajti začali tureckého vodiča trestne stíhať pre trestný čin prevádzačstva a narušiteľov hraníc za pokus o ilegálne prekročenie štátnych hraníc.


KDH prijalo dokument Oslava rodiny, má pomôcť rodinám nebáť sa mať deti

Eva Grey tvrdí, že dokument zahŕňa napríklad zlepšenie bytovej politiky pre mladých ľudí.

ZUBEREC. Programový dokument Oslava rodiny, ktorý má podľa predsedu KDH Alojza Hlinu pomôcť rodinám nebáť sa mať deti, schválili v sobotu delegáti programového snemu KDH v Múzeu oravskej dediny v Zuberci. "Podarilo sa nám ho schváliť v symbolickom prostredí Múzea oravskej dediny v Zuberci. V týchto učupených chalúpkach niekedy bolo desať až dvanásť detí, ľudia žili a prežili. Treba sa vrátiť na začiatok v tom, že rodina je naozaj základ a deti sú požehnaním a darom. Ale na začiatku musí byť vôľa prijať dar dieťaťa. To je určite najdôležitejšie," zdôraznil Hlina. Predseda Prešovského samosprávneho kraja (PSK) Milan Majerský upozornil, že vážnym problémom Slovenskej republiky je nepriaznivý demografický vývoj. "Preto sme sa rozhodli v programovom dokumente Oslava rodiny zapracovať 100 eur na každé dieťa, ktoré rodina dostane každý mesiac ako príspevok v rámci daňového bonusu. Čiže muž alebo žena, ktorí sú zamestnaní, dostanú 100 eur na každé dieťa. To je jedno z hlavných opatrení. Máme už pripravený aj program v doprave pre mamičky, ktoré čakajú bábätká a v krátkom čase predstavíme kartu cestovania pre mamičky," povedal predseda PSK. Podľa členky Predsedníctva KDH Evy Grey zahŕňa dokument Oslava rodiny napríklad zlepšenie bytovej politiky pre mladých ľudí. "Chceme zabezpečiť, aby sa stavali nájomné a nízkorozpočtové byty pre mladé rodiny a pomôcť rodinám, aby na deti dostávali väčšie príspevky. Chceme pomôcť, aby viacdetné rodiny mali rodinnú kartu, ktorá by ich oprávňovala na určité zľavy, čo sa týka dopravy a návštev rôznych podujatí. Pretože si myslíme, že nielen deti majú cestovať zadarmo, ale majú cestovať s rodičmi podľa možností a rodiny majú byť spolu," podotkla Grey. "Chceme, aby rodiny, ktoré sa dostávajú do kríz a konfliktov, nemuseli všetko hneď riešiť rozpadom rodiny. Ale, aby sa vrátili manželské a rodinné poradne podporované štátom a aby sa skôr podporovala mediácia v rodinách ako ich rozpad a hneď riešenie rozvodom," uviedla členka Predsedníctva KDH. Na Slovensku si podľa nej okolo 80 percent dospelých detí želá, aby ich rodičia mohli zostať s nimi a mohli ich doopatrovať. "Paradoxne máme ženy, ktoré pracujú ako opatrovateľky starších ľudí v zahraničí a o svojich starých rodičov sa nemôžu dobre postarať. Preto chceme, aby štát výrazne pomohol domácim opatrovateľom, ktorí sa starajú nielen o starších ľudí, ale napríklad aj o zdravotne znevýhodnených. Aby ich podporil finančne, aj formou mobilnej pomoci tímov priamo v domácnosti. Toto chceme riešiť aj v rámci posledných dní života. To znamená, podporiť hospicovú starostlivosť, ktorá nebude len v zariadeniach," dodala Grey.


Aktivistka Thunbergová získala ocenenie Amnesty International

Thunbergová inšpirovala tým tisíce školopovinných detí.

LONDÝN. Švédska tínedžerka a aktivistka za ochranu životného prostredia a boj proti klimatickej zmene Greta Thunbergová (16) získala ocenenie Veľvyslanec svedomia, ktoré udeľuje ľudskoprávna organizácia Amnesty International (AI). Informovala o tom v piatok agentúra Reuters. "Musíte bojovať za to, čo si myslíte, že je správne. Myslím si, že všetci, ktorí sú súčasťou tohto hnutia (Piatky za budúcnosť) tak aj robia," vyhlásila Thunbergová. "Nehorázna nespravodlivosť, proti ktorej musíme bojovať, je, že ľudia na globálnom Juhu sú tí, ktorých klimatická zmena najviac ovplyvňuje a bude ovplyvňovať i v budúcnosti; tí sú pritom za ňu najmenej zodpovední," povedala. Odhodlanie mladých aktivistov na celom svete je inšpiráciou a pripomenutím toho, že "máme viac sily, než si myslíme, a všetci by sme mali zohrávať úlohu v ochrane ľudských práv pred klimatickou katastrofou", uviedol generálny tajomník AI. Emisie CO2 zaznamenali minulý rok rekordné čísla, a to i napriek varovaniu OSN, ktorá v októbri zverejnila správu, že emisie skleníkových plynov sa budú musieť v priebehu nasledujúcich 12 rokov výrazne znížiť, pripomína Reuters. Len tak bude totiž možné stabilizovať klímu. Thunbergová vlani v septembri protestami pred švédskym parlamentom žiadala, aby politici urobili viac v boji proti klimatickým zmenám, pričom Švédsko obvinila z nedodržiavania parížskej klimatickej dohody. Inšpirovala tým tisíce školopovinných detí v Belgicku, Nemecku, Švajčiarsku, Švédsku či Austrálii, ktoré usporiadali podobné protesty aj vo svojich krajinách.


EÚ chystá nové energetické štítky, prečítate ich aj mobilom

Nová kategorizácia má po dvoch desaťročiach priniesť aktuálny náhľad na úspornosť.

BRUSEL, BRATISLAVA. Namierite mobil na štítok v obchode, načítate z neho obrázkový QR kód a na displeji sa vám zobrazia informácie o spotrebiči o ktorého kúpe sa rozhodujete. Podrobný prehľad o výrobkoch pre spotrebiteľov chystá Európska komisia. Počíta s vytvorením nadnárodného registra, ktorý bude združovať informácie o elektronike. Ku každému modelu tak bude možné vyčítať prevádzkové údaje a parametre vo formáte, ktorý umožní jednoduché vzájomné porovnávanie. Podľa zverejneného dokumentu ide o projekt, ktorý je oživením dnešnej podoby energetických štítkov. Tie únia zaviedla na niektoré druhy spotrebičov už pred 20 rokmi a postupne pridávala ďalšie nové kategórie. Menil sa rozsah údajov na štítku, úradníci však nikdy nemenili tabuľky, ktoré určujú aká energetická trieda sa spotrebiču priradí. Rovnakú spotrebu v triede A má chladnička spred 20 rokov, aká to dnešná. Preto medzičasom z núdze pribudli triedy A+, A++, A+++, ktoré s 30-percentným navýšením zefektívňujú úsporu oproti predchádzajúcej triede. Úradníci avizujú, že je najvyšší čas prehodnotiť tabuľky energetických tried a premietnuť do nich dnešné technológie. Pluská sa majú definitívne vytratiť, pretože tabuľky sa budú priebežne prehodnocovať. Ak sa v registri do triedy A dostane viac ako 30 percent spotrebičov, alebo ich do triedy B vstúpi viac ako polovica, tabuľky sa prehodnotia tak, aby značenie od A po G dávalo znova zmysel. Spotrebitelia tak nebudú musieť sledovať trendy a vždy budú mať istotu, že čo je v triede A je v úspornej kategórii zariadení. K novým pravidlám a štandardom prebieha odborná diskusia, ktorá sa snaží vniesť do procesu aj štatút zodpovednosti. Výrobcovia, ktorí podvádzajú testy v certifikačných strediskách by mali mať povinnosť odškodniť svojich zákazníkov.


Česká polícia prehľadáva zlínske lesy, Slováci vylúpili poštové auto

ZLÍN. Desiatky policajtov, psovodi a policajné vrtuľníky už od pondelňajšieho dopoludnia prečesávajú okolie mesta Slavičín v českom okrese Zlín. Pátrajú totiž po lupičoch zo Slovenska, ktorí v slovenskej pohraničnej obci Horné Srnie vylúpili vozidlo pošty. Česká polícia varovala, že muži môžu byť ozbrojení, informoval spravodajský portál Novinky.cz. "Dostali sme informáciu, že v pohraničnej obci došlo k prepadnutiu peňažného ústavu a že trojica páchateľov zamierila smerom k obci Rokytnice," povedala hovorkyňa zlínskeho krajského policajného riaditeľstva Monika Kozumplíková. "Počas zásahu došlo aj ku kontaktu jedného policajta s pravdepodobnými páchateľmi, tí ale nereagovali na výzvu na zastavenie ani na varovný výstrel," dodala ďalej Kozumplíková, podľa ktorej muži utiekli do lesa. V miestach okolo Rokytnice podľa hovorkyne momentálne prečesáva lesy asi 120 policajtov zo Zlínskeho, Juhomoravského a Moravskosliezskeho kraja. Polícia uzavrela priestor medzi českými obcami Šanov, Kochavec a slovenskou obcou Horná Súča. Muži by sa mali nachádzať v lese. Na sebe majú tmavé oblečenie a pohybujú sa na motocykli a na štvorkolke. Polícia varovala tiež starostov okolitých obcí. Hovorkyňa slovenskej pošty Martina Macková potvrdila, že došlo k vylúpeniu poštového vozidla. Odcudzenú čiastku však nespresnila.


Kočner na Kuciaka nič nemal, preto ho dal zavraždiť. Plánoval aj útek

BRATISLAVA. Marian Kočner dal sledovať novinára Jána Kuciaka, no keďže na neho nič nenašiel, rozhodol sa ho zavraždiť. Pripravený mal aj plán úteku a komunikoval o ňom s Tomášom Rajeckým z mafiánskych zoznamov. Informuje o tom Denník N, ktorý sa odvoláva na 25 strán uznesenia o vznesení obvinenia z objednávky Kuciakovej vraždy. Kočnera minulý týždeň obvinili z objednávky Kuciakovej vraždy. V uznesení sa píše, že u neho našli záznamy z Kuciakovho sledovania, ktoré údajne odovzdal ďalšej obvinenej Alene Zsuzsovej a ona ich posunula vykonávateľom vraždy. Kočner platil za sledovanie novinárov skupine Petra Tótha 6400 eur mesačne. So Zsuzsovou Kočner komunikoval od roku 2012. Kočner ju využíval na získavanie kompromitujúcich materiálov na politikov či vplyvných podnikateľov s cieľom neskôr ich vydierať. Kočner a Zsuzsová to označovali ako pasenie oviec. Za ovcu prvej kategórie dostala Zsuzsová od Kočnera 30-tisíc eur, za ovcu druhej kategórie 10-tisíc eur. Ešte pred Kuciakom mal byť zavraždený prokurátor Úradu špeciálnej prokuratúry Maroš Žilinka, ktorý dozoruje kauzu Technopol, kde Kočnerovi hrozí trestné stíhanie. Zoltánovi Andruskóvi, ktorý je tiež obvinený v prípade Kuciak, sa do vraždy Žilinku veľmi nechcelo. "Už dlhší čas preto dlhoval Zsuzsovej 20-tisíc eur ako zálohu, ktorú za túto vraždu už prebral. Zsuzsová sa naňho hnevala a hrozila mu, že ho Kočnerovi ľudia zabijú. Navrhla mu teda, nech urobia ´aspoň´ Kuciaka," napísal denník s tým, že Andruskó to zadal partii, o ktorej vedel, že už v Kollárove vraždila. Uznesenie tiež podľa denníka potvrdzuje to, čo písali médiá, konkrétne že Kuciaka pred vraždou lustrovali dvaja policajti. "Vyrobili o ňom takzvaný ´vzťahový diagram´, ktorý im zadal šéf finančného spravodajstva Pavol Vorobjov," uvádza denník s tým, že ten diagram podľa svojej výpovede odovzdal vtedajšiemu prezidentovi policajného zboru Tiborovi Gašparovi. Podľa uznesenia z výpovede utajeného svedka vyplýva, že o poskytovanie informácií zo systémov ministerstva vnútra sa staral Kočnerov kamarát Norbert Bödör, ktorý bol v rodinnom vzťahu s vtedajším policajným prezidentom Gašparom. Uznesenie tiež ukázalo, že Kočner si po vražde Kuciaka a jeho snúbenice Martiny Kušnírovej uvedomil, že stráca moc. Vlani v apríli komunikoval s Rajeckým, ktorý je známy z mafiánskych zoznamov zo skupiny piťovci. Kočner mu písal, že počíta s tým, že mu to nemusí prejsť a rozprávali sa o tom, že „prvý pôjde Bašternák“. Kočner tiež napísal, že "treba sa pomaly zberať na odchod“. „Medzinárodné vody to istia. Loď máme vybavenú," napísal. Kočner podal voči svojmu obvineniu sťažnosť. "Potvrdzujem podanie sťažnosti proti uzneseniu o vznesení obvinenia, ktoré nie je podložené dôkazmi, a to ani na úrovni dôvodného podozrenia," uviedol Kočnerov obhajca Marek Para. Po vražde Jána Kuciaka sa tiež ukázalo, že Kočnerova volavka Alena Zsuzsová dať zavraždiť aj námestníka generálnej prokuratúry pre trestný úsek Petra Šufliarskeho. Ten len nedávno odišiel z prokuratúry. "Chvíľu bolo ticho, ale potom prišla Alena, že teraz Šufliarskeho," vypovedal vo veci obvinený Zoltán Andruskó, ktorý spolupracuje s políciou. Vypovedal tiež, že keď sa dostal Kočner do väzenia, pýtal sa Zsuzsovej, či bude mať za vraždu Šufliarskeho kto zaplatiť. Povedala podľa spisu, že samozrejme. Podľa spisu si Kočner so Šufliarskym sedem mesiacov do januára 2017 priateľsky písali. Po Kuciakovej vražde však nastal na prokuratúre zlom a Kočnera definitívne prestali chrániť a začali po ňom ísť. Uznesenie o vznesení obvinenia Kočnera z objednávky vraždy Jána Kuciaka podľa denníka N tiež ukazuje, že Jaroslav Haščák z finančnej skupiny Penta mal s Kočnerom veľmi blízky, priateľský vzťah. Rozoberali spolu napríklad vzťah k novinárom a mali sa baviť o tom, ako "Slavo zabezpečil, aby sa nikde nedostala fotografia, ako Kočner vyberá asi 100 kusov 500 eurových bankoviek z palubnej dosky, čo malo byť fotené teleobjektívom.” Vyšetrovateľ v uznesení opisuje aj nahrávku rozhovoru medzi Kočnerom a bývalým generálnym prokurátorom Dobroslavom Trnkom, ktorá je aj o Haščákovi. Nahrávku zaistili v Kočnerovom mobile. Z vyhotoveného rozhovoru podľa vyšetrovateľa bolo zistené, že Trnka mal disponovať s nahrávkami Gorila, ktoré mali nakopírovať ďalšie dve nešpecifikované osoby. Tie mali v roku 2014 vydierať s týmito nahrávkami Haščáka, pričom Kočner tieto nahrávky v minulosti mal mať a mal ich predať za jeden milión eur práve Haščákovi s tým, že ručí, že nikto ďalší ich nemá. Penta pravosť Gorily od začiatku popiera. Haščák pred niekoľkými týždňami o nahrávke Trnka – Kočner povedal, že ho nikdy nahrávkami Gorila nikto nevydieral. Dobroslav Trnka mal ešte ako generálny prokurátor púšťať časť z nahrávky Gorily vtedajšiemu premiérovi Robertovi Ficovi zo Smeru aj súčasnému generálnemu prokurátorovi Jaromírovi Čižnárovi. Ten to polícii potvrdil, Fico to popiera. Denník N ďalej opisuje aj to, ako Kočner chcel údajne za ministra vnútra člena užšieho vedenia Smer-u, Martin Glváč. Stať sa tak malo potom, ako vtedajší minister Robert Kaliňák oznámil, že z funkcie ostúpi. "Tak, keď budeš minister vnútra, tak dobre," mal Kočner podľa denníka napísať Glváčovi. Ten údajne namietal, že na to nemá nervy, na čo ho Kočner mal upokojiť: "Tebe by to išlo. Aj vrahov Kuciaka by si našiel. Tak ty by si len ministroval a ja by som to celé zariadil, aby dobre bolo.“ Ministrom vnútra sa stal Tomáš Drucker, ktorý však vo funkcii vydržal len krátko. Napokon ho vystriedala Denisa Saková. Glváč udržoval komunikáciu aj s Alenou Zsuzsovou, ktorú najprv popieral. Glváč jej vraj v rámci tejto komunikácie okrem iného napísal aj, že „si božsky krásna a zaslúžiš si hýčkanie a opateru!“.


Povodne v Irkutskej oblasti na Sibíri zaplavili 10-tisíc domov, zomrelo štrnásť ľudí

MOSKVA. Povodňová voda zatopila najmenej 10.000 domov v Irkutskej oblasti ležiacej na juhu ruskej Sibíri. Informovali o tom v utorok mieste úrady, podľa ktorých v súčasnosti evidujú 14 mŕtvych a ďalších 13 nezvestných, píše agentúra DPA. Podľa zdravotníkov so zraneniami hospitalizovali približne 200 ľudí. "Podľa predbežných správ nezomrelo žiadne dieťa," uviedla ruská tlačová agentúra TASS s odvolaním sa na nemenovaného predstaviteľa. Východosibírsky región sužujú prívalové lejaky uplynulých niekoľko týždňov. Dážď rozvodnil rieky, ktoré spôsobili vážne záplavy. Podľa vyhlásenia regionálnej vlády povodne zasiahli takmer 100 komunít. Do bezpečia museli evakuovať tisíce obyvateľov. Úrady vyzvali obyvateľstvo, aby počúvalo pokyny na evakuáciu. Postihnutú oblasť navštívil v sobotu aj ruský prezident Vladimir Putin, ktorý pricestoval do mesta Bratsk, keď sa vracal z návštevy Japonska, kde sa predtým zúčastnil na summite skupiny G20.


Ruský oligarcha Deripaska chce žalovať Navaľného

Navaľnyj zverejnil svoje najnovšie odhalenie, podľa ktorého Deripaska na svojej jachte viedol neformálne rokovania s vicepremiérom Sergejom Prichoďkom.

MOSKVA. Ruský miliardár Oleg Deripaska mieni podať žalobu na opozičného aktivistu Alexeja Navaľného, ktorého obvinil z pokusu o diskreditáciu. Pre agentúru RIA Novosti to v piatok uviedol Deripaskov blízky spolupracovník. Navaľnyj totiž vo štvrtok zverejnil svoje najnovšie odhalenie, podľa ktorého Deripaska na svojej jachte viedol neformálne rokovania s vicepremiérom Sergejom Prichoďkom. Na jachte boli prítomné aj mladé ženy z eskortných agentúr. Zdrojom Navaľného informácií bola kniha jednej z nich - Naste Rybky, ktorá bola na jachte prítomná tiež. Fakt, že Prichoďko podnikol plavbu na Deripaskovej luxusnej jachte a nič za to neplatil, označil Navaľnyj za úplatok, ktorý "odhaľuje podstatu pojmu oligarchia". Výletná trojdňová plavba sa odohrala v roku 2016 pri pobreží Nórska. Okrem toho Navaľnyj vo svojom vyhlásení poukázal aj na príliš veľké príjmy uvedené v daňových priznaniach Prichoďkovej manželky. Navaľnyj preto vyslovil podozrenie, že tieto peniaze sú tiež úplatkom od oligarchov pre Prichoďka. Samotná Nasťa Rybka v piatok pre rozhlasovú stanicu Echo Moskvy vyhlásila, že jej tvrdenie o skupinovom znásilnení na jachte a vyhrážky trestným oznámením boli len "trollingom" a pokusom o vtip, ktorý pochopilo len päť percent čitateľov-používateľov internetu. Dodala, že šlo o paródiu na celosvetovú kampaň, keď obete - aj s odstupom rokov - vznášajú obvinenia voči páchateľom sexuálneho násilia. Okrem toho sa Navaľnému poďakovala za to, že jej knihe robí takú veľkú reklamu. Nebude to prvýkrát, čo bude Navaľnyj čeliť obvineniu za poškodenia práva na ochranu cti a dôstojnosti. Vlani v máji ho v tejto veci žaloval podnikateľ Ališer Usmanov. Súdny spor sa týkal dokumentárneho filmu, v ktorom sa objavilo tvrdenie, že Usmanov daroval pozemok s vilou v podmoskovskom rezidenčnom komplexe Rubľovka nadácii Socgosprojekt, ktorú údajne ovláda ruský premiér Dmitrij Medvedev. Vlani v októbri Navaľného žaloval podnikateľ Sergej Michajlov, ktorého ruský aktivista obvinil, že je vodcom mafie na moskovskom predmestí Solncevo. Na základe rozhodnutia súdu musel Navaľnyj neskôr stiahnuť toto tvrdenie zo stránky svojej nadácie pre boj proti korupcii.


Spojené štáty už majú plán, ako by mala vyzerať ochrana hraníc s Mexikom

Ministerstvo obrany a národná garda by podľa zákona mohli na ochranu hraníc poskytnúť svoje sily a zdroje. Zákon nezabudol ani na Trumpov múr.

WASHINGTON. Fyzické bariéry, technológie, intenzívnejšie hliadkovanie zo zeme, vzduchu aj vody, 5000 nových pohraničných agentov, 5000 nových colných úradníkov a povinný systém na zbieranie biometrických údajov. Aj takto má vyzerať ochrana hranice medzi Spojenými štátmi americkými a Mexikom podľa návrhu zákona o bezpečnosti hraníc, ktorý v piatok predstavil člen Snemovne reprezentantov za Republikánsku stranu a predseda komisie snemovne pre vnútornú bezpečnosť Mike McCaul. "Zákon by kodifikoval hraničný múr prezidenta Donalda Trumpa, posilnil zdroje pre pohraničnú stráž a oprávnil ministerstvo obrany a národnú gardu na poskytnutie týchto zdrojov," zhodnotila návrh spravodajská televízia CNN. Ministerstvo obrany a národná garda by podľa zákona mohli na ochranu hraníc poskytnúť svoje sily a zdroje a ministerstvo by tiež vykonávalo vyhodnocovanie bezpečnosti hranice a vypracúvalo by strategický plán na zabezpečenie hranice v budúcnosti. McCaul predstavil legislatívu len deň po tom, ako Snemovňa reprezentantov, dolná komora amerického Kongresu, schválila budúcoročný armádny rozpočet vo výške 788 miliárd dolárov (zhruba 674 miliárd eur). Jeho súčasťou je aj 1,6 miliardy dolárov (1,37 miliardy eur) vyhradených na ochranu južnej hranice krajiny. Podľa televízie CNN je budúcnosť zákona zatiaľ nejasná. V Snemovni reprezentantov má síce McCaul dostatok politického kapitálu, v Senáte však bude potrebovať aj pomoc demokratov. "Demokrati signalizovali, že žiadne úsilie o bezpečnosť hranice nepodporia bez kompromisov týkajúcich sa ochrany aspoň niektorých nezdokumentovaných imigrantov, ktorí už sú tu. Zdráhajú sa tiež poskytnúť prezidentovi víťazstvo v otázke hraničného múra," uviedla CNN. Na legislatíve o ochrane hranice pracuje aj ďalší republikán John Cornyn. S ním pôvodne spolupracoval aj McCaul, neskôr sa rozhodol pre stručnejšiu verziu zákona. Corny naďalej plánuje predstaviť rozsiahlejší zákon. Kedy sa tieto návrhy dostanú do Kongresu na hlasovanie, zatiaľ nie je známe. Šéf Bieleho domu sľúbil prísnejšiu ochranu hranice s Mexikom a výstavbu hraničného múra ešte počas vlaňajšej predvolebnej kampane. Múr má podľa neho zamedziť ilegálnej imigrácii a pašovaniu drog do USA.


Prieskum AKO: Smer by volilo 21 percent, nové strany sa pohybujú okolo troch

Progresívnemu Slovensku a strane Spolu namerala agentúra AKO podobné preferencie.

BRATISLAVA. Ak by sa voľby konali koncom apríla, Smer by stále získal 21,4 percenta. Vyplýva to z prieskumu agentúry AKO, ktorý sa uskutočnil v dňoch 20. až 24. apríla na vzorke 1000 respondentov. Meranie potvrdilo pokles Smeru, ktorý sa po vražde novinára Jána Kuciaka a jeho partnerky Martiny Kušnírovej pohybuje okolo 20-tich percent. Na začiatku apríla mal 20,7 percenta. Za Smerom by skončila opozičná SaS so ziskom 16,1 percenta a SNS, ktorú by volilo 10,9 percenta. Nasledujú extrémisti z ĽSNS, ktorých by volilo 10,3 percenta opýtaných a hnutie Sme rodina Borisa Kollára so ziskom deväť percent.

                                agentúrou AKO v období od 20.04.2018 do 24.04.2018

 Hnutie OĽaNO by získalo 8,7 percenta a mimoparlamentné KDH 6,9 percenta. Do parlamentu by sa dostal aj koaličný Most-Híd, ktorý by volilo 6,8 percenta ľudí. Nové strany Progresívne Slovensko a Spolu Miroslava Beblavého sa pohybujú v prieskume okolo troch percent. Progresívne Slovensko by získalo 3,8 percenta a Spolu 3,7 percenta. Voliť by podľa prieskumu išlo 67,7 percenta respondentov, 13 percent opýtaných by voliť určite nešlo.


Holandsko pred brexitom posilňuje hranice. Prijme stovky colníkov

Dodatočný colný personál bude musieť kontrolovať predovšetkým pohyb tovaru smerujúceho do a zo Spojeného kráľovstva.

AMSTERDAM. Holandská vláda je pripravená prijať ďalších približne 900 colných úradníkov na posilnenie hraničných kontrol po vystúpení Spojeného kráľovstva z EÚ, uviedol v pondelok spravodajský server DutchNews.nl. Štátny tajomník ministerstva financií Menno Snel v tejto súvislosti povedal, že už v priebehu tohto týždňa vláda začne inzerovať nové pozície v snahe včas vycvičiť a pripraviť nových colných úradníkov na obdobie po tzv. brexite. Spojené kráľovstvo opustí EÚ koncom marca 2019. Podľa Snela by malo k súčasnému počtu približne 5000 colníkov pribudnúť ďalších 750 až 930 úradníkov. Dodatočný colný personál bude musieť kontrolovať predovšetkým pohyb tovaru smerujúceho do a zo Spojeného kráľovstva, k čomu dôjde po opätovnom zavedení obchodných obmedzení medzi Britániou a zvyškom EÚ. Holandská poslankyňa Anne Mulderová z vládnucej Ľudovej strany za slobodu a demokraciu (VVD), ktorá bola poverená posúdením dôsledkov brexitu z holandskej perspektívy, už v januári upozornila vládu, aby neotáľala so zvyšovaním kapacít hraničnej kontroly. Upozornila, že podľa očakávaní v prvom roku po brexite dôjde k nárastu počtu colných vývozných deklarácií o tretinu - na viac ako 16 miliónov. Turisti a obchodní cestujúci nebudú brexitom až tak postihnutí, pretože Spojené kráľovstvo nie je súčasťou schengenského priestoru a hraničné kontroly existujú aj v súčasnosti. Denník Financieele Dagblad však upozornil, že aj vojenská polícia, ktorá vykonáva pasové kontroly na hraniciach, sa chystá zamestnať 417 neozbrojených úradníkov, ktorí budú pomáhať pri kontrole cestovných dokladov na holandských letiskách. Cieľom je znížiť tlak na príslušníkov hraničnej kontroly a skrátiť čakacie doby na letiskách, hlavne počas špičkových období. Nový hraničný personál bude musieť prejsť štvortýždňovým výcvikom a absolvovať povinnú trojmesačnú stáž.


Macron vyzval na reformu Schengenu

Financovanie európskych politických strán zo zahraničia by Macron zakázal.

PARÍŽ. Francúzsky prezident Emmanuel Macron v pondelok načrtol svoju víziu pre budúcnosť Európskej únie, keď vyzval na reformu schengenského priestoru a na zriadenie novej agentúry, ktorá by mala na starosti "ochranu demokracií" pred kybernetickými útokmi a falošnými správami. Informovali o tom agentúry AFP a DPA. Macron vo vopred zverejnenom príspevku, ktorý by v utorkových vydaniach mali zverejniť denníky vo všetkých členských krajinách EÚ, tiež zopakoval apel na väčšinu bezpečnostnú spoluprácu v Európe a zdôraznil potrebu spoločnej azylovej politiky pre riešenie migrantskej krízy. "Nikdy od druhej svetovej vojny nebola Európa taká potrebná. A napriek tomu nebola Európa nikdy v takom ohrození," napísal Macron. "Európska agentúra na ochranu demokracií by poskytla európskych odborníkov každému členskému štátu, aby mohol chrániť svoj volebný proces proti kyberútokom a manipulácii," citovala ho AFP. Zakázané by podľa Macrona malo byť financovanie európskych politických strán zo zahraničia, pričom členovia Únie by sa mali dohodnúť na predpisoch zakazujúcich "nenávistné a násilnícke prejavy na internete". Francúzsky líder necelé tri mesiace pred eurovoľbami predkladá akčný plán zameraný na zreformovanie EÚ, založený na ambíciách slobody, ochrany a pokroku, píše DPA. V rámci ďalekosiahlych návrhov pre hospodársku a obrannú politiku požaduje napríklad uprednostňovanie európskych podnikov pri verejnom obstarávaní. Cieľmi európskej politiky musia byť podľa Macrona tiež "výšenie vojenských výdavkov, uplatniteľnosť ustanovenia o vzájomnej obrane, Európska bezpečnostná rada na prípravu spoločných rozhodnutí, zahŕňajúca aj Britániu". Macron okrem toho navrhuje spoločnú pohraničnú políciu a európsky azylový úrad. Macron už v prejave v septembri 2017 apeloval na "nový začiatok pre suverénnu, jednotnú a demokratickú Európu". Jeho nová iniciatíva prichádza len niekoľko týždňov pred stanoveným termínom vystúpenia Spojeného kráľovstva z EÚ. Vo svojom príspevku pre denníky avizuje, že chce do konca roku 2019 so zástupcami inštitúcií a štátov EÚ iniciovať "Konferenciu o Európe".


Francúzsko zasiahla búrka Amélie, vietor strhával elektrické vedenia

Bez elektriny je 140-tisíc francúzskych domácností.

BORDEAUX. Približne 140-tisíc domácností sa v nedeľu ocitlo bez elektriny v dôsledku tlakovej níže, ktorá sa prehnala juhozápadom Francúzska. Informovala o tom agentúra AFP. Tlaková níž nazývaná Amélie priniesla na francúzske pobrežie Atlantického oceánu výdatné zrážky. Sprevádzal ju silný vietor, ktorý vyvracal stromy a strhával elektrické vedenia. Na niektorých miestach dosahoval rýchlosť vyššiu ako 160 kilometrov za hodinu. Vyvrátené stromy popadali aj na cesty či železničné trate. Záchranári vykonali stovky výjazdov. Stav zvýšenej pohotovosti vyhlásili v dovedna 14 z vyše 100 francúzskych departementov. Nijakých zranených či obete bezprostredne nehlásili. Francúzska štátna meteorologická služba Météo-France uviedla, že vietor s rýchlosťou 163 kilometrov za hodinu zaznamenali v departementoch Gironde a Landes. Meteorológovia varovali pred pretrvávajúcim silným vetrom. Tlaková níž by sa podľa ich predpovedí mala počas dňa presúvať na východ a strácať na sile. V departemente Landes sa v jednom z kasín prepadla strecha. Z miestneho táboriska museli tiež evakuovať 47 ľudí, píše AFP. Energetická spoločnosť Enedis informovala, že nepretržite pracuje na obnove dodávok elektrickej energie pre zhruba 140-tisíc domácností, v ktorých došlo k výpadku. V oblasti bolo podľa železničnej spoločnosti SNCF zrušených aj viacero vlakových spojení. Bez problémov sa nezaobišlo ani juhovýchodné Francúzsko. Výdatné zrážky si tam vynútili evakuáciu rómskeho táboriska a viac než dve desiatky motoristov museli úrady zachraňovať po tom, ako ich autá uviazli v záplavách. Viaceré obchody či domy mali zaplavené pivnice.


Púť do Mekky sprevádza bojkot časti moslimov i technologické novinky

Úzke údolie zaplnili desaťtisíce klimatizovaných stanov.

MEKKA. Viac než dva milióny moslimských veriacich začali v piatok na úsvite v saudskoarabskej Mekke výročnú púť hadždž, píšu svetové tlačové agentúry. Viac než sto moslimov z rôznych krajín - od Austrálie až po Tanzániu - zdieľalo na sociálnej sieti Twitter hashtag #boycotthajj, aby takto upozornili na politiku Saudskej Arábie, najmä na úlohu tejto krajiny vo vojne v Jemene, postoj k ľudským právam a zaobchádzanie so ženami. "#boycotthajj je pre moslimov dôležitou diskusiou. Ide o kritiku a priznanie existencie zverstiev, ktoré saudskoarabský režim pácha proti svojim vlastným moslimom," uviedla v tvíte lekárka z Nového Zélandu Mariam Parwaizová. Britská moslimka Ella zasa vysvetlila, že účasť na púti je pre ňu nezlučiteľná so zásadou islamu postaviť sa nespravodlivosti. "Zastavuje ma zahraničná politika Saudskej Arábie a útlak v saudskoarabskej spoločnosti," uviedla 28-ročná britská vedkyňa pre agentúru Reuters. Vláda v Rijáde vyzvala moslimov, aby sa sústredili na duchovnú stránku púte, nie na politiku. Nemenovaný saudskoarabský činiteľ odmietol bojkot ako "nemúdry" a uviedol, že malý počet jeho podporovateľov ostro kontrastuje so skutočnosťou, že počet pútnikov každým rokom stúpa a jednotlivé krajiny preto žiadajú čoraz vyššie kvóty. Predstaviteľ Rijádu vyhlásil, že Saudská Arábia sa v súvislosti s Jemenom snaží nájsť "politické riešenia" a samotné kráľovstvo zažíva "značné zmeny" v oblasti práv žien. Počas piatkového úvodného dňa hadždžu pútnici v saudskoarabskej Mekke v tamojšej Veľkej mešite sedemkrát krúžia okolo kvádrovitej stavby Kaaba. Neskôr sa zúčastnia aj na tradičných piatkových modlitbách. Potom sa vydajú k pahorkom Safá a Marwa, pijú vodu zo studne Zamzam, absolvujú nočné bdenie pri hore Arafát, následne budú zbierať kamienky na planine Muzdálifa, ktoré potom použijú pri symbolickom kameňovaní Diabla v údolí Miná. Potom si pútnici oholia hlavy, prinesú zvieraciu obetu a zapoja sa do trojdňovej slávnosti Íd al-adhá. Päťdňový hadždž, jeden z piatich pilierov islamu, musí absolvovať aspoň raz za život každý moslim, ktorý je telesne a duševne zdravý a má prostriedky na cestu do Mekky. Moslimovi, ktorý vykoná púť do Mekky, patrí titul hadždží. Dejisko púte sa nachádza v úzkom údolí obklopenom skalnatým pohorím. Tento priestor sa každý rok mení na obrovský stanový tábor. Tento rok tam podľa saudskoarabských úradov postavili 350-tisíc klimatizovaných stanov. Ako informovala televízia CNN, tento rok budú mať pútnici prvýkrát k dispozícii aj vysokorýchlostné vlaky, ktoré ich prepravia z Mekky do Medíny s tromi zastávkami: v meste Džidda, na Medzinárodnom letisku kráľa Abdala Azíza a v Ekonomickom centre kráľa Abdalláha v meste Rábigh. Táto trať bola do prevádzky uvedená vlani v októbri, takže tento rok čelí náporu pútnikov prvýkrát. Vysoký počet účastníkov púte predstavuje pre Saudskú Arábiu veľkú bezpečnostnú a logistickú výzvu. O bezpečnosť pútnikov sa starajú desiatky tisíce príslušníkov bezpečnostných zložiek. Tohtoročný hadždž sa odohráva v pozadí napätia v Perzskom zálive po sérii útokov na tankery, zostrelení dronov a obmedzení námornej dopravy. Rijád z útokov na obchodné lode obviňuje svojho regionálneho nepriateľa Irán, ktorý to však odmieta. Napriek absencii diplomatických vzťahov medzi Iránom a Saudskou Arábiou aj tento rok sa na púť do Mekky chystá približne 88 550 iránskych pútnikov. Rovnako ako v predchádzajúcich rokoch aj tentoraz sa saudskoarabské úrady veľmi usilovali zdôrazniť, že hadždž je náboženská udalosť, a snažili sa zabrániť jej spolitizovaniu.


Spojenci musia podľa Stoltenberga viac prispievať na kolektívnu obranu NATO

NATO podľa Stoltenberga musí byť férová, čestná aliancia, aby ostalo silné.

WASHINGTON. Generálny tajomník NATO Jens Stoltenberg v stredu členské krajiny Severoatlantickej aliancie vyzval, aby vynakladali viac finančných prostriedkov na obranu s cieľom splniť dvojpercentný rozpočtový cieľ, informovala agentúra DPA. Stoltenberg podľa nej prikývol na opakované naliehanie amerického prezidenta Donalda Trumpa, aby spojenci USA prevzali viac záťaže. "Spojenci musia viac vynakladať na obranu. Je to jasný odkaz prezidenta Trumpa a tento odkaz má ozajstný vplyv," povedal Stoltenberg a dodal, že členské krajiny prestali krátiť rozpočty a zvyšujú svoje výdavky na obranu. NATO podľa jeho slov musí byť férová, čestná aliancia, aby ostalo silné. "V ideálnom svete by sme na obranu nemuseli míňať žiadne peniaze. Nežijeme však v ideálnom svete," uviedol šéf Aliancie na stretnutí na pôjde amerického Kongresu. Európski spojenci a Kanada už zvýšili svoje rozpočty o spolu v prepočte viac ako 36 miliárd eur, uvádza sa vo výročnej správe NATO za rok 2018, ktorú Stoltenberg predstavil v marci. Aliancia očakáva, že do konca budúceho roka táto suma narastie na takmer 89 miliárd eur (100 miliárd dolárov). Stoltenberg počas prejavu v Kongrese pripustil, že medzi členskými krajinami sú rozdiely ohľadom obchodu, jadrovej dohody s Iránom a klimatickej zmeny, no zdôraznil, že Aliancia nezhody prekonala aj v minulosti a zostala sústredená na spoločnú obranu. Stoltenberg sa vyjadril aj na adresu Ruska a zdôraznil, že Aliancia si neželá novú studenú vojnu. Dialóg s Moskvou sa podľa jeho slov zlepšil, no stále to bude "ťažký vzťah". Šéf NATO bránil odstúpenie USA od Zmluvy o likvidácii rakiet stredného a kratšieho doletu (INF) s Ruskom a dodal, že došlo k jej porušeniu zo strany Moskvy. "Znovu vyzývam Rusko, aby dodržiavalo INF," povedal. "Nechceme nové preteky v zbrojení. Nechceme novú studenú vojnu. Ale nesmieme byť naivní," uviedol Stoltenberg a sľúbil, že v Európe nebudú rozmiestnené ďalšie americké rakety a že NATO nemá záujem o umiestnenie rakiet odpaľovaných zo zeme na starom kontinente.


Cestu pod Strečnom cez víkend uzavrú

Zákaz využívania cesty I/18 pod hradom Strečno platí i pre chodcov a cyklistov.

ŽILINA, BRATISLAVA. Cestu I/18 popod hrad Strečno, ktorá spája Žilinu s Martinom, uzavrú počas nastávajúceho víkendu od 8. hodiny v sobotu 25. februára do 16. hodiny v nedeľu 26. februára. TASR o tom informoval prednosta Okresného úradu v Žiline Michal Lavrík. "Úplná uzávera cesty I/18 v strečnianskej úžine sa uskutoční z dôvodu pokračovania sanačných prác na skalnom brale pod hradom v obci Strečno," uviedol Lavrík. Doplnil, že motoristi môžu počas úplnej uzávierky využívať obchádzkové trasy označené dopravným značením. "Zákaz využívania cesty I/18 pod hradom Strečno platí i pre chodcov a cyklistov, na miestach uzavretia cesty budú nepretržite hliadkovať policajti," dodal prednosta Okresného úradu v Žiline. Sanačné práce na skalnom brale realizuje firma ARCADIS CZ, a. s., organizačná zložka Slovensko, ktorá vyhrala verejné obstarávanie a podpísala zmluvu s Ministerstvom životného prostredia (MŽP) SR. Víťazná spoločnosť splnila všetky výberové kritériá a ponúkla najnižšiu cenu 867.702 eur s DPH. Podľa zmluvy zabezpečí vykonanie nevyhnutných protihavarijných opatrení. Víťazná spoločnosť rozdelila práce na tri etapy s termínom ukončenia do 30. júna, informovala TASR Erika Rusnáková z odboru komunikácie MŽP SR.


Neriadený brexit je podľa Junckera stále veľmi reálny

Hlavným problémom je spor o írsku hranicu.

ŠTRASBURG. Riziko neriadeného brexitu bez dohody zostáva stále "veľmi reálne", povedal v stredu europoslancom dosluhujúci predseda Európskej komisie (EK) Jean-Claude Juncker. Jeho vyjadrenie zaznelo na plenárnom zasadnutí Európskeho parlamentu (EP) v Štrasburgu, v rámci ktorého poslanci diskutujú aj o problematike brexitu. Očakáva sa, že europarlament prijme rezolúciu, v ktorej vyjadria znepokojenie nad súčasnou patovou situáciou okolo odchodu Spojeného kráľovstva z Únie, píše agentúra AP. "Riziko odchodu bez dohody zostáva veľmi reálne. Túto možnosť si možno vyberie Spojené kráľovstvo, Európska únia však nikdy," vyhlásil Juncker, ktorý sa v pondelok stretol v Luxemburgu s britským premiérom Borisom Johnsonom. Hlavnou prekážkou, ktorá bráni dosiahnutiu "rozvodovej" dohody, zostáva tzv. írska poistka, ktorá má zamedziť obnoveniu tvrdej hranice medzi oboma časťami írskeho ostrova. Podľa šéfa Európskej komisie Londýn doposiaľ nešpecifikoval konkrétne riešenia, ktorými by sa dalo toto ustanovenie nahradiť. "Nemám k poistke nijaké citové putá," konštatoval Juncker, ktorý však trvá na tom, aby sa zabránilo obnoveniu hraníc v Írsku, nech už akýmkoľvek spôsobom. "Požiadal som britského premiéra, aby konkretizoval alternatívne opatrenia, ktoré by si v tomto smere vedel predstaviť," povedal šéf eurokomisie v Štrasburgu. Juncker sa po skončení pondelkovej schôdzky s Johnsonom vyjadril, že Británia ešte nepredložila schodné riešenie, ale Únia je podľa neho stále otvorená ďalším rokovaniam. Podľa britskej vlády sa obaja lídri dohodli, že rozhovory o brexite "treba zintenzívniť" a poverení predstavitelia sa začnú stretávať každý deň, k čomu však zatiaľ nedošlo.


Cibulková nepomôže Slovensku v Pohári federácie, nestihla sa doliečiť

Slovenskú tenistku trápi vírusové ochorenie.

BRATISLAVA. Tenistka Dominika Cibulková sa nestihla vyliečiť z vírusového ochorenia a nepomôže slovenskému tímu v dueli 1. kola II. svetovej skupiny Pohára federácie v Lotyšsku (9. - 10. februára na harde v Rige). V utorok odletí vo výprave iba trojica hráčok Viktória Kužmová, Anna Karolína Schmiedlová a Rebecca Šramková. Informovala o tom oficiálna stránka Slovenského tenisového zväzu (STZ). Cibulková sa pre vírusové ochorenie odhlásila z turnaja WTA v Petrohrade a lekári jej odporúčajú pokračovať v liečbe do konca týždňa. Slovenská jednotka (30. miesto v rebríčku WTA) bude chýbať proti Lotyšsku, za ktoré by mali nastúpiť dve hráčky elitnej svetovej tridsiatky Anastasia Sevastovová a Jelena Ostapenková. Víťaz zápasu si vybojuje postup do aprílovej baráže o svetovú skupinu. Dvadsaťdeväťročná Cibulková sa v pôvodnej nominácii na zápas Pohára federácie objavila po troch rokoch. Bývalá svetová štvorka dosiaľ naposledy hrala v tíme Slovenska v apríli 2016 proti Kanade.


Americký vojak, ktorého vymenili za členov Talibanu, sa priznal k zbabelosti

Trump v rámci predvolebnej kampane označil Bergdahla za špinavého, skazeného zradcu.

FORT BRAGG. Seržant americkej armády Bowe Bergdahl, ktorý strávil päť rokov v zajatí Talibanu po tom, ako opustil svoje stanovište v Afganistane, sa priznal v pondelok na súde k dezercii a zbabelosti pred nepriateľom, čo mu môže vyniesť až doživotný trest. O najnovšom vývoji v tejto kauze informovala agentúra AP, podľa ktorej môže priznanie znamenať, že obžalovaný sa spolieha na zhovievavosť sudcu, keďže neuzavrel s prokuratúrou nijakú dohodu o vine a treste. Doživotné väzenie hrozí Bergdahlovi (31) za to, že svojím správaním ohrozil iných vojakov, zatiaľ čo za samotnú dezerciu sa udeľuje najviac päťročný trest. "Chápem, že môj odchod (zo stanovišťa) bol proti predpisom," povedal obžalovaný seržant, ktorého zmiznutie v roku 2009 viedlo k intenzívnym pátracím a záchranným misiám. Niektorí z jeho kolegov pri nich utrpeli vážne zranenia. Bergdahl, ktorý následne padol do zajatia Talibanu, sa podľa vlastných slov domnieval, že "nebudú pátrať po jednom vojakovi". Spojené štáty dosiahli oslobodenie Bergdahla v roku 2014, keď uskutočnili kontroverznú výmenu za piatich predstaviteľov Talibanu zadržiavaných vo vojenskom väzení na základni Guantánamo. Terajší americký prezident Donald Trump v rámci vlaňajšej predvolebnej kampane opakovane označil tohto vojaka za "špinavého, skazeného zradcu" a tvrdil, že si zaslúžil byť zastrelený popravnou čatou alebo vyhodený z lietadla bez padáka.


Americké úrady preverujú, či Hyundai a Kia zvolali autá na opravy včas

Americký Národný úrad pre bezpečnosť cestnej premávky prešetruje tri zvolávania áut.

DETROIT. Americké úrady prešetrujú, či automobilky Hyundai a Kia dostatočne rýchlo začali zvolávať vyše 1,6 mil. osobných áut a vozidiel SUV pre technické problémy, ktoré môžu spôsobiť zastavenie motora a zvýšiť riziko nehody. Americký Národný úrad pre bezpečnosť cestnej premávky (NHTSA) informoval, že prešetruje tri zvolávania áut kórejskými automobilkami. Hyundai v septembri 2015 zvolal približne 470 tis. áut. Vlani v marci Hyundai a Kia začali ďalšie dve zvolávania týkajúce sa 1,2 mil. vozidiel s rovnakým problémom motora. NHTSA uviedol, že firma Hyundai obmedzila zvolávanie z roku 2015 na autá vyrobené pred aprílom 2012. Spoločnosť tvrdila, že problém pri výrobe áut po tomto dátume vyriešila. Kia v roku 2015 uviedla, že autá nezvoláva preto, že jej motory sa produkovali na inej výrobnej linke a nemali rovnaký problém ako motory firmy Hyundai. O 18 mesiacov neskôr však obe firmy začali autá zvolávať pre rovnaký problém, napísali v dokumentoch vyšetrovatelia NHTSA. Ak americký Národný úrad pre bezpečnosť cestnej premávky dospeje k záveru, že automobilky konali príliš pomaly, môže im uložiť pokuty alebo prikázať dodatočné zvolania vozidiel. Obe automobilky uviedli, že spolupracujú pri vyšetrovaní. "Konáme rýchlo a efektívne s cieľom zaoberať sa problémami a riešiť ich, pričom dodržiavame všetky vládne predpisy a požiadavky," uviedla vo vyhlásení firma Hyundai.


Seniori z Petržalky sa môžu prihlásiť na letnú univerzitu

Petržalka a Ekonomická univerzita podpísali memorandum.

BRATISLAVA. Seniori z bratislavskej Petržalky nebudú zaháľať ani počas leta. Svoje pomyslené brány im v júli po prvýkrát otvorí Petržalská letná univerzita seniorov (PLUS). Tá je prvým výsledkom spolupráce mestskej časti a Ekonomickej univerzity (EU) v Bratislave, ktorú obe strany v piatok spečatili podpisom Memoranda o spolupráci a porozumení. "Úloha letnej univerzity je jednoduchá. Seniori nemajú radi prázdniny, sú plní energie a aktivity a chcú niečo robiť aj počas leta a zmysluplne vyplniť čas. Tento rok ich čakajú štyri zaujímavé prednášky z oblasti kultúry, zdravia a histórie," priblížila Janka Chládecká, manažérka Univerzity tretieho veku a celoživotného vzdelávania. Seniorov, ktorí sa môžu prihlasovať ešte do konca júna, čaká napríklad prednáška s operným spevákom Martinom Babjakom, ktorý im porozpráva o význame hudby v našom živote. Etnologička Katarína Nádaská im priblíži úlohu kata v stredoveku, konkrétne v Bratislave. Historik Ľuboš Kačírek ich zavedie do histórie Petržalky a Veronika Tirpáková z hľadiska zdravovedy a fyzioterapie poradí, ako sa starať o zdravie a nemíňať zbytočne peniaze na lieky. Petržalská letná univerzita pre seniorov (PLUS), ktorá bude otvorená pravidelne každý rok počas druhého a tretieho júlového týždňa, je prvou spoluprácou v rámci podpísaného memoranda. Jeho kľúčovou ambíciou je spolupráca medzi vedeckovýskumnými a vzdelávacími inštitúciami EU v Bratislave a podnikmi a organizáciami mestskej časti. "Memorandum otvára obom stranám veľké príležitosti na vzájomnú spoluprácu a oblastí je naozaj veľmi veľa. Petržalka aj univerzita majú vynikajúcich ľudí, odborníkov, ktorí dokážu hľadať témy, trápiace mestskú časť a témy, ktoré sú zaujímavé pre univerzitu," skonštatoval rektor univerzity Ferdinand Daňo. V rámci spolupráce sa vytvára priestor na prípravu spoločných projektov a organizáciu konferencií, prednášok, seminárov či workshopov. Odborníci z mestskej časti môžu zároveň študentom univerzity priblížiť konkrétne poznatky z praxe, univerzita vie zasa zamestnancom samosprávy zabezpečiť rôzne vzdelávacie aktivity. Spolupráca sa očakáva napríklad aj v oblasti bakalárskych, diplomových či dizertačných prác, pri konzultačných alebo poradenských aktivitách. Budúcu spoluprácu pozitívne vníma ako starosta Petržalky Ján Hrčka. "Uvedomujeme si nezastupiteľný význam vedy, vzdelávania a ich prepojenia s praxou, preto považujem túto spoluprácu za mimoriadne dôležitú. Budeme chcieť, aby sme veľmi úzko spolupracovali, aby sme využívali synergiu a potenciál, ktorú môže mestská časť a univerzita, ktorá pôsobí v jej katastri," poznamenal Hrčka.


Zeman sa stretol s budúcim ministrom kultúry Zaorálkom

PRAHA. Kandidát na českého ministra kultúry Lubomír Zaorálek (ČSSD) sa v pondelok, deň pred svojím vymenovaním do funkcie, stretol s prezidentom Milošom Zemanom. Zaorálek informoval Zemana okrem iného aj o tom, že výberové konanie na šéfa Národnej galérie, ktoré už vyhlásil jeho odvolaný predchodca Antonín Staněk, zamýšľa vypísať nanovo a dôkladne, uviedla spravodajská televízia ČT24. "V prípade Národnej galérie som mu povedal, že sa síce stretnem s odborníkmi, ale ak ma nepresvedčia inak, pripadá mi, že si to vyžaduje nové, oveľa dôkladnejšie výberové konanie, aby sme otázku budúceho vedenia Národnej galérie nezanedbali. Ide o zásadné veci," povedal Zaorálek po stretnutí s prezidentom. Staněk vypísal výberové konanie na nového šéfa Národnej galérie Praha koncom júla. Urobil tak necelé tri mesiace po tom, čo z postu riaditeľa galérie odvolal Jiřího Fajta. Podľa opozície sa tým Staněk chcel zavďačiť Zemanovi. V kultúrnej obci následne vznikla iniciatíva za Staňkovo odvolanie. Petíciu podpísalo približne 7000 ľudí. Podľa Zaorálka nie je stav okolo českého ministerstva kultúry dobrý a v rezorte je potrebné urobiť dôležité rozhodnutia, ktoré mieni konzultovať s odborníkmi. Prezidentovi povedal, aby si jeho utorňajšie vymenovanie dobre rozmyslel. "Pripadá mi, že je treba do toto vstúpiť pomerne energicky. Dokonca si myslím, že je celý rad vecí, ktoré bude treba podrobiť dôkladnej revízii a urobiť v krátkom čase rozhodnutia. A bavili sme sa s pánom prezidentom o tom, že sa nemusíme vždy zhodnúť, preto som ho upozorňoval, aby to dobre zvážil, pretože nie je vylúčené, že pôjdeme aj do sporu," konštatoval Zaorálek.


Luxemburský klub ponížil majstra. Všetci by mali dostať padáka, znie z Rumunska

Futbalisti F91 Dudelange zdolali CFR Kluž 2:0.

LUXEMBURG. Futbalisti luxemburského klubu F91 Dudelange naďalej udivujú výkonmi a výsledkami na kontinentálnej pohárovej scéne. Po tom, ako v 3. predkole Európskej ligy 2018/2019 vyradili poľskú Legiu Varšava (2:1 vonku, 2:2 doma), sú blízko k dokonaniu ďalšej senzácie. Vo štvrtkovom úvodnom zápase play off EL doma nečakane zvíťazili nad rumunským tímom CFR Kluž (2:0). Na budúci týždeň môžu na Balkáne ako prvý luxemburský klub spečatiť historický postup do skupinovej časti niektorého z európskych pohárov. Kým maličká krajina v Beneluxe oslavuje úspech mužstva pod vedením Nemca Dina Toppmöllera (syn niekdajšej trénerskej legendy Klausa Toppmöllera, ktorý v roku 2002 priviedol Bayer Leverkusen do finále Ligy majstrov, pozn.), na rumunského zástupcu sa valí kritika zo všetkých strán. Prehru trojnásobného účastníka skupinovej fázy Ligy majstrov v Luxembursku nikto nečakal. Veľmi výstižne to zhrnul jeden z najuznávanejších rumunských žurnalistov Emanuel Rosu: "CFR Kluž, pýcha Rumunska. Bolo to najhoršie medzinárodné predstavenie rumunského klubu, aké som kedy videl. Majstri rumunskej ligy, naši najlepší hráči. Všetci by po tomto mali dostať padáka," napísal Rosu na twitteri. K neúspechu CFR Kluž sa v médiách vyjadril aj prezident Klubu Iuliu Muresan. Jeho interpretácia prehry však všetkých zaskočila. "Zdá sa mi, že mužstvo je unavené. To nie je ospravedlnenie, ale práve takto k tomu došlo. Je to pre nás bolestivé zlyhanie a hanba. Rozdiel bol v tom, že Dudelange hrá v slabšej lige a ešte k tomu si v nej odložilo zápas. My sme museli absolvovať ťažký ligový duel s Dinamom Bukurešť (CFR zvíťazil 3:1, pozn.). V ňom síce hráči zahrali veľmi dobre, ale podpísalo sa to pod ich výkon v Európskej lige," cituje Muresanove slová web sportowefakty.wp.pl. Rumunskí novinári sa však s jeho tvrdením nezhodli. Gazeta Sporturilor podotýka, že mužstvo CFR Kluž dosiahlo niečo, čo sa ešte nepodarilo žiadnemu rumunskému klubu - podľahnúť súperovi z Luxemburska. "Katastrofa v Luxembursku. Aká hanba! Nehrali sme ako šampión, ale ako rezervný tím. Sme z tretieho sveta," napísal spomenutý denník.


Významný nemecký politik by odoberal základné práva nepriateľom ústavy

V boji proti extrémizmu podľa Taubera nepostačuje trestné právo.

BERLÍN. Významný politik nemeckej vládnucej Kresťanskodemokratickej únie (CDU) sa vyslovil za odoberanie určitých základných práv extrémistom, ktorí sú považovaní za "nepriateľov ústavy". Podľa názoru bývalého generálneho tajomníka CDU Petra Taubera by takéto osoby mali prísť napríklad o slobodu prejavu či zhromažďovania, uviedla v stredu agentúra DPA s odvolaním sa na jeho príspevok v denníku Die Welt. Tauber sa vyjadril k tejto téme v súvislosti s vraždou spolustraníka, komunálneho politika Waltera Lübckeho, zo začiatku júna, o ktorej sa predpokladá, že bola motivovaná pravicovým extrémizmom. V boji proti extrémizmu podľa Taubera v súčasnej situácii nepostačuje len samotné uplatňovanie trestného práva. "Matky a otcovia základného zákona nám dali do rúk ostrý meč na jeho ochranu. Je načase ho použiť," napísal Tauber. Odkazoval tým na 18. článok nemeckej ústavy, ktorý doteraz nikdy nebol použitý. V predmetnom článku sa uvádza, že ten, kto "zneužíva slobodu vyjadrovania názoru... na boj proti slobodnému demokratickému zriadeniu, tieto základné práva stráca". Tauber, ktorý je v súčasnosti poslancom Spolkového snemu a štátnym tajomníkom ministerstva obrany, upozornil na stúpajúce sklony pravičiarov k násiliu, pričom poukázal aj na tvíty jednej z bývalých straníckych kolegýň či politikov pravicovo-populistickej Alternatívy pre Nemecko (AfD), ktorým pripísal spoluzodpovednosť za smrť Lübckeho. Na Twitteri tým podľa DPA vyvolal prejavy nevôle. Lübckeho našli začiatkom júna zastreleného na terase svojho domu v spolkovej krajine Hesensko, pričom vyšetrovatelia predpokladajú, že išlo o vraždu motivovanú pravicovým extrémizmom. Muža podozrivého z tejto vraždy, ktorý bol údajne napojený na extrémistickú scénu, zatkla polícia minulú sobotu. Lübcke sa počas masovej migrácie do Nemecka zasadzoval za práva žiadateľov o azyl, za čo si vyslúžil vyhrážky od prívržencov krajnej pravice.


Dolná snemovňa odmietla snahy labouristov o vylúčenie brexitu bez dohody

Opoziční poslanci neuspeli so svojím posledným pokusom.

LONDÝN. Britskí opoziční poslanci neuspeli so svojím posledným pokusom zabezpečiť, aby Veľká Británia nemohla opustiť Európsku úniu bez dohody. Členovia dolnej komory odmietli v stredu v pomere hlasov 309 ku 298 návrh, ktorý by im umožnil predložiť legislatívu, na základe ktorej by brexit bez dohody nebol možný. "Je to sklamanie, tesná prehra. Ale je to len začiatok, nie koniec našich snáh o zablokovanie odchodu bez dohody," uviedol hovorca labouristov Keir Starmer.Desať poslancov britskej Konzervatívnej strany sa momentálne snaží nahradiť Theresu Mayovú v premiérskom kresle. Niektorí uchádzači, medzi nimi favorit straníckych volieb Boris Johnson, vyhlasujú, že vyvedú Britániu z únie do stanoveného termínu, teda 31. októbra, či už s dohodou, alebo bez nej. Mnohí ekonómovia však varujú, že brexit bez dohody by spôsobil ekonomický chaos a uvrhol Britániu do recesie. Predpokladá sa, že snahy opozície o zablokovanie takéhoto scenára budú pokračovať.


Predaj áut v Nemecku v septembri nečakane vyskočil

Za rastom je najmä nepriaznivý vývoj v rovnakom mesiaci minulého roka.

FRANKFURT NAD MOHANOM. Predaj áut v Nemecku sa v septembri zvýšil o vyše pätiny, za nečakane vysokým rastom je však najmä nepriaznivý vývoj v rovnakom mesiaci minulého roka. Uviedol to v stredu Spolkový úrad pre cestnú dopravu (KBA), na ktorý sa odvolala agentúra AFP. Ako o tom KBA informoval, v septembri sa v Nemecku predalo celkovo 244 622 áut, čo medziročne predstavuje rast o 22,2 percenta. Za deväť mesiacov tohto roka bol však rast v porovnaní s rovnakým obdobím roka 2018 omnoho miernejší. Za január až september sa v Nemecku predalo 2,74 milióna áut, o 2,5 percenta viac, než za deväť mesiacov minulého roka. Pod nečakane prudký rast predaja v septembri sa podpísal najmä fakt, že od septembra minulého roka začala v Európskej únii platiť prísnejšia metodika merania spotreby (WLTP). Bola to reakcia na emisný škandál Volkswagenu. Firmy preto v letných mesiacoch ponúkli vysoké zľavy, aby sa áut, ktoré normy nespĺňali, zbavili. V dôsledku tohto kroku prudko vzrástol predaj v auguste. V septembri však zasa prudko klesol. V samotnom Nemecku sa predaj áut v septembri minulého roka znížil medziročne o 31 percent. Emisný škandál sa na automobilovom trhu prejavuje dodnes, najmä v podobe predaja áut na naftový pohon. Podiel týchto áut na celkovom objeme predaja v Nemecku v mesiaci september dosiahol menej než 30 percent. Podiel áut na benzín dosiahol takmer 60 percent, elektromobilov 2,4 percenta a hybridov 7,7 percenta.


Snowden kritizuje Trumpa za odvolanie šéfa FBI

WASHINGTON. Americký "whistleblower" Edward Snowden, ktorý je bývalým spolupracovníkom amerických tajných služieb, kritizuje prezidenta USA Donalda Trumpa za jeho rozhodnutie odvolať Jamesa Comeyho z funkcie riaditeľa Federálneho úradu pre vyšetrovanie (FBI). Na svojej webovej stránke o tom informoval denník New York Post. "Tento riaditeľ FBI sa ma celé roky snažil poslať do väzenia za moju politickú angažovanosť. Ak ja môžem vystúpiť proti jeho odvolaniu, môžete aj vy," vyzval Snowden prostredníctvom svojho konta na sociálnej sieti Twitter, pričom Trumpovo konanie označil za "politické zasahovanie do činnosti FBI". Trump svoj nečakaný krok zdôvodnil potrebou "obnoviť dôveru verejnosti" vo vyšetrovací úrad. "FBI je jednou z najuznávanejších inštitúcií v našej krajine a dnešok bude znamenať nový začiatok pre tento klenot medzi ustanovizňami dohliadajúcimi na dodržiavanie zákona u nás," uviedol Trump v písomnom vyhlásení. Meno Comeyho nástupcu Biely dom zatiaľ neoznámil. Objavili sa však špekulácie, že tento post má dočasne zastávať doterajší námestník riaditeľa FBI Andrew McCabe. Podľa televízie NBC sa s ním Trump stretol krátko po oznámení Comeyho odvolania. Trump pristúpil ku Comeyho odvolaniu krátko po tom, čo FBI korigovala znenie jednej vety z Comeyho minulotýždňového miestoprísažného vyhlásenia pred Kongresom, podľa ktorého bývalá blízka spolupracovníčka niekdajšej ministerky zahraničných vecí Hillary Clintonovej, Huma Abedinová, poslala na laptop svojho manžela "stovky a tisícky" e-mailov, pričom niektoré z nich údajne obsahovali utajené informácie. Podľa dvojstranového vyjadrenia, ktoré FBI vydala v utorok, bol na laptop v skutočnosti preposlaný iba "malý počet" z tisícok e-mailov, ktoré v ňom našli. Naopak, väčšina z týchto e-mailov tam bola údajne uložená pomocou elektronických zariadení. Comeyho vymenoval do úradu v roku 2013 na desaťročné funkčné vtedajší prezident Barack Obama.


Vlhová skončila v obrovskom slalome mimo najlepšej desiatky, triumfovala Shiffrinová

ONLINE: 1. kolo

ONLINE: 2. kolo

Vlhovej zlozvyk

Vlhovej tréner Livio Magoni nebol spokojný.

Ženy - obrovský slalom - konečné poradie:  BRATISLAVA. Slovenská reprezentantka v zjazdovom lyžovaní Petra Vlhová obsadila 13. miesto vo štvrtkovom obrovskom slalome žien na zimných olympijských hrách v kórejskom Pjongčangu. Slovenka so štartovým číslom 10 bola po prvej jazde dvanásta, v druhej jej nevyšla druhá polovica trate, ktorú staval jej tréner Livio Magoni. “Dalo sa zajazdiť lepšie. Spravila som drobné chyby. Trináste miesto je možno pre niekoho dobré, ale ja som chcela viac. Počasie bolo lepšie ako v predchádzajúcich dňoch. Oteplilo sa a lepšie sa aj lyžuje. Najmä nefúka, čo je dobré. Prvé kolo? Jazdila som celkom dobre, akurát strednú pasáž som trochu pokazila. Boli tam drobné chyby, ktoré ľudia nevidia, ale ja áno. Je to taký môj zlozvyk… V druhom kole som urobila viac chýb, bola som neskoro pri bránkach a to všetko sa potom ukázalo v cieli. Môj tréner staval druhé kolo a dohodli sme sa, že postaví normálny obrák," povedala Petra Vlhová. Bol to naozaj zlý výkon, v prvom kole ešte ako tak, ale v druhom ako keby vôbec nelyžovala. Nie je to v tom, že preteky preložili, pre všetky to bolo rovnaké. "Nemám slov. Je to šialené, som nesmierne šťastná. Sme na olympiáde, čakajú ma ďalšie preteky, už v piatok slalom. Musím zmobilizovať sily. Pred Hrami som mala náročný program, to ma dosť vyčerpalo. V druhom kole som zariskovala, ale dopadlo to super. Sú momenty, keď sa pýtam sama seba: 'Čo to stváraš?'. Potom príde pocit: 'Nie je problém'. Ani si nepamätám podobnú situáciu. Po prvom kole som si pomyslela, že mám šancu, tak som sa snažila vypočuť inštinkt a sústrediť sa na lyžovanie," neskrývala radosť 22-ročná Shiffrinová. Zlato si vybojovala Američanka Mikaela Shiffrinová, striebro putuje do Nórska zásluhou Ragnhild Mowinckelovej, bronz získala Talianka Federica Brignoneová. Spokojný s Vlhovej jazdou nebol ani jej tréner Livio Magoni: "Bol to naozaj zlý výkon, v prvom kole ešte ako tak, ale v druhom ako keby vôbec nelyžovala. Nie je to v tom, že preteky preložili, pre všetky to bolo rovnaké. Trať v druhom kole bola pre Petru obvyklá, zvyčajne na takejto trati ide veľmi dobre, ale neviem, čo sa stalo dnes, keď bola olympijská súťaž. Dúfame, že zajtra dokážeme niečo zmeniť." V obrovskom slalome sa predstavili aj ďalšie dve Slovenky - Soňa Moravčíková napokon obsadila 37. miesto, Barbaru Kantorovú klasifikovali na 41. pozícii. "Trať bola náročná, celé to bolo rozbité a skákalo to. Teším sa však z olympijského debutu. Sneh je tu iný ako v Európe, na strmine je to poriadne náročné. Pred štartom som sledovala elitné súperky, ako sa pripravujú na súťaž. Je to pre mňa vynikajúce zbieranie skúseností," povedala iba 18-ročná Soňa Moravčíková pre RTVS. Skúsenejšia Barabara Kantorová poznamenala: "Trať nebola najlepšia, ale lepšie ako vo Svetovom pohári. Moja prvá jazda mala dosť nedostatkov. Kopec je náročný, je na ňom dosť hrán a zmien rytmu. Bol to pestré a človek sa musel sústrediť od začiatku až do konca."


Estónsko dováža odpad, vyrába ho príliš málo

Tisíce ton odpadu prichádzajú do krajiny z Fínska alebo z Írska.

TALLINN, BRATISLAVA. Malé krajiny zvyknú dovážať mnohé veci, no Estónsko je v tomto výnimočné. Zo susedného Fínska ale aj napríklad z Írska dováža odpad. Na jeho území ho vzniká príliš málo, píše BBC. Estónske domácnosti a firmy vytvorili v minulom roku asi 395-tisíc ton odpadu, ktorý išiel na recykláciu alebo na skládky. Len elektráreň na odpad v meste Iru pritom spálila 245-tisíc ton. V ďalších recyklačných zariadeniach spracovali takmer 160-tisíc ton odpadu, píše estónsky denník Eesti Päevaleht. A to je pre ekonomiku problém. Estónska vláda totiž v minulých rokoch podporovala výstavbu elektrární a teplární, ktoré spaľujú odpad. Tie však musia napĺňať dlhodobé konktrakty, elektrárne potrebujú neustále teplo, a to aj v čase, keď sa ľudia začali správať ekologickejšie a tvoria menej odpadu. Do krajiny preto v poslednom roku doviezli 56-tisíc ton odpadu, väčšinu z Fínska, tvrdí estónska verejnoprávna televízia ERR. Do elektrárne v Iru denne prichádza približne 50 smetiarskych vozidiel. V zásobníkoch máva elektráreň asi týždňové zásoby odpadu potrebné na prevádzku. V niektoré dni sú však dodávky menšie a práve vtedy sa odpad dováža zo zahraničia. „Povedzme si to na rovinu, spracovať zahraničný odpad sa nám oplatí viac,“ hovorí člen správnej rady energetickej firmy Eesti Energia Raine Pajo. Odborníčka na odpad z Estónskej agentúry pre životné prostredie Katrin Kaare však zdôrazňuje, že ak by sa pomer otočil, prednosť musí dostať spracovanie estónskeho domáceho odpadu. Na dovoz odpadu zo zahraničia totiž treba licenciu a tú v opačnom prípade firmy nedostanú.


V Jemene zúri cholera. Nakazilo sa už milión ľudí

Vlani cholera v krajine zabila viac ako dvetisíc ľudí.

DUBAJ. Počet prípadov podozrenia na choleru sa v Jemene vyšplhal už na hranicu jedného milióna, pričom viac ako 80 percent obyvateľov tejto krajiny nemá prístup k zdravotnej starostlivosti a trpí nedostatkom jedla, paliva, čistej vody. Informovala o tom agentúra Reuters s odvolaním sa na štvrtkové vyhlásenie Medzinárodného výboru Červeného kríža (ICRC). Približne 815-tisíc podozrivých prípadov cholery a 2 156 úmrtí zaznamenali v Jemene už v októbri tohto roku, uviedol britský denník The Guardian s odvolaním sa Svetovú zdravotnícku organizáciu (WHO). Denne sa tu podľa WHO objaví približne 4000 nových prípadov a viac než polovica z nich u detí vo veku do 18 rokov. Občianska vojna, nálety a pozemné boje pripravili o život tisíce civilistov a dostali Jemen, najchudobnejšiu krajinu arabského sveta, na pokraj hladomoru. Táto krajina sa zmieta v konflikte od roku 2014, keď šiitskí povstalci - húsíovia - postúpili na juh a dobyli metropolu Saná, čo donútilo vládu prezidenta Abda Rabbuha Mansúra Hádího ujsť a požiadať o vojenskú intervenciu susednú Saudskú Arábiu a štáty Perzského zálivu. Podľa Organizácie Spojených národov (OSN) Jemen v súčasnosti zažíva najhoršiu humanitárnu krízu na svete.


Schäuble sa pri znižovaní problémových úverov priklonil k ECB

LUXEMBURG. Nemecký spolkový minister financií Wolfgang Schäuble sa postavil v otázke znižovania problémových úverov v eurozóne na stranu Európskej centrálnej banky (ECB). Jej bankový dohľad minulý týždeň predstavil smernicu, v ktorej sa od bánk žiada, aby prijali opatrenia na zamedzenie poskytovania úverov, ktorých návrat nie je dostatočne zabezpečený. "Stanovisko ECB môžem len podporiť," povedal Schäuble v utorok v Luxemburgu, kde sa zúčastnil na rokovaní ministrov financií EÚ. Rovnaký názor vyjadrila aj väčšina jeho kolegov, ktorí sa na pravidelnom mesačnom zasadnutí zúčastnili. Návrh kritizoval predseda Európskeho parlamentu Antonio Tajani. V liste šéfovi ECB Mariovi Draghimu naliehavo žiadal, aby do procesu schvaľovania smernice začlenil aj Európsky parlament. V Taliansku zavládli obavy, že v dôsledku smernice budú musieť odpísať ešte väčšie sumy než doteraz. V EÚ z problémových úverov v hodnote 900 miliárd eur pripadá celých 30 % na talianske banky. Návrh smernice spochybnil aj taliansky minister financií Pier Carlo Padoan.


Rozvoj samospráv je nesystematický a chýbajú mu strategické zámery

Vyplýva to z výsledkov kontroly vynakladaných verejných prostriedkov na komunálne služby, ktorú uskutočnil Najvyšší kontrolný úrad SR.

BRATISLAVA. Obce nevyužívajú svoje rozpočty systémovo podľa schválených programov rozvoja, ale podľa aktuálnej potreby a možností, čím nezabezpečujú účinné využitie verejných prostriedkov. Vyplýva to z výsledkov kontroly vynakladaných verejných prostriedkov na komunálne služby, ktorú uskutočnil Najvyšší kontrolný úrad (NKÚ). O zisteniach kontroly informovala hovorkyňa úradu Daniela Bolech Dobáková. NKÚ konštatoval, že až štvrtina obcí nemala vypracovaný program hospodárskeho a sociálneho rozvoja (PHSR) a programový rozpočet. "Chýbajúce PHSR a programové rozpočty boli vážnym nedostatkom s negatívnym dosahom na účinnosť použitých verejných prostriedkov," uviedla Bolech Dobáková. Ak obce PHSR a programový rozpočet mali, vo väčšine prípadov boli zostavené nesprávne. Takmer tretina obcí totiž pred ich vypracovaním nezmapovala a neanalyzovala skutočný stav komunálnych služieb, ktorý chceli zmeniť. V prípade viac ako deväťdesiat percent obcí sa nedala zodpovedne vyhodnotiť účinnosť prostriedkov použitých na komunálne služby, keďže nemali vhodne a jasne určené merateľné ukazovatele. Kontrolóri zároveň zistili, že niektoré samosprávy zabezpečujú len základné komunálne služby, iné robia aj rozvojové projekty, najmä s finančnou podporou EÚ. Najviac prostriedkov za komunálne služby na jedného obyvateľa vynakladali obce Kapušany (271 eur/1 obyv.), Zohor (261 eur), Nová Baňa (203 eur) či Mútne (200 eur), naopak najmenej vynakladalo Palárikovo (33 eur), Moravské Lieskové (43 eur), Turňa nad Bodvou (46 eur), Liptovské Sliače (46 eur), Maňa (47 eur). Samotní občania vyjadrili najväčšiu spokojnosť so zberom, odvozom a likvidáciou komunálnych a drobných stavebných odpadov, s verejným osvetlením či údržbou cintorínov. Nespokojnosť vnímali naopak pri správe a údržbe miestnych komunikácií a verejnej zelene. NKÚ na základe zistení predložila odporúčania nielen obciam, ale aj viacerým ministerstvám. Rezortu financií úrad odporučil, aby vypracoval podrobnú a právne záväznú metodiku pre prípravu, realizáciu a vyhodnocovanie spomínaných strategických dokumentov. Taktiež odporučil posilniť význam PHSR, ktorý by mal byť záväzný a následne premietnutý do rozpočtu. Ministerstvo životného prostredia upozornil NKÚ na nutnosť včasného vypracovania programu odpadového hospodárstva. Rezort dopravy má určiť minimálne štandardy technickej evidencie miestnych komunikácií. Kontrolóri odporúčajú obciam venovať zvýšenú pozornosť spracovaniu a priebežnej aktualizácii PHSR. Kontrolóri preverili tridsať obcí a štyri mestá s viac ako 2 000 obyvateľmi, čo je osem percent z celkového počtu obcí na Slovensku. Kontrolované obdobie predstavovali roky 2012 až 2015, pričom NKÚ SR sledoval, aké komunálne služby poskytovali obce svojim obyvateľom, ako napĺňali stanovené zámery a ciele a do akej miery sú ľudia v obciach spokojní s poskytovanými komunálnymi službami.


Pellegrini sa už prikláňa k verejnej voľbe ústavných sudcov

BRATISLAVA. Premiér Peter Pellegrini (Smer) tvrdí, že lepšia je podľa neho tajná voľba, aby sudcovia nevedeli, kto ich volil. Už však podľa svojich slov nemá nič ani proti verejnej voľbe, ak pri nej bude väčšia garancia plnenia dohôd. "Ak to má pokračovať deviatou, desiatou voľbou, asi je fajn, aby sme to rozlúskli," povedal v diskusnej relácii TA3 V politike. Pri poslednej voľbe podľa neho zlyhali jednotliví poslanci, koalícia bola dohodnutá. "Ja už sa niekedy fakt čudujem, že dospelý človek s primeraným vzdelaním, ktorý zastáva takúto vysokú funkciu, nevie pri ôsmich alebo desiatich menách vyznačiť áno/nie/zdržiavam sa. U niektorých môžeme povedať, že chyba sa môže stať, pri niektorých môže ísť aj o účelové znehodnotenie volebného lístka, čo je takisto prejav voľby," konštatoval. V súvislosti s voľbou kandidátov na ústavných sudcov predseda SNS Andrej Danko v TA3 povedal, že "SNS vždy volila a vždy voliť bude". Trvá preto na tom, aby septembrová voľba bola verejná. "Nech si občania hodnotia, kto čo porušil, ja mám čisté svedomie," vyhlásil. Na prezidentkinom mieste by zvážil vymenovanie sudcov po skupinách. Predseda parlamentu tiež trvá na tom, že ak opozičná novela zákona o štátnom jazyku prejde tretím čítaním, SNS odíde z koalície. Bude však apelovať na koaličných partnerov, aby spoločne dovládli so cťou. Opozičný poslanec a líder strany Spolu-OD Miroslav Beblavý na margo ústavných sudcov povedal v relácii RTVS O 5 minút 12, že pri voľbe vždy "boli a budú extrémne konštruktívni". "Pokiaľ ide o Ústavný súd , budeme rokovať kedykoľvek," podotkol. Myslí si tiež, že keby sa v koalícii nedohodli na tajnej voľbe, situácia mohla byť vyriešená už vo februári. Beblavého tiež mrzí, že zatiaľ čo novela zákona o volebnej kampani a financovaní politických strán, ktorý ich limituje, bola prijatá "expresne rýchlo", problém okolo voľby sudcov sa ťahá už niekoľko mesiacov, čo považuje za chybu vládnych strán. Predseda parlamentu v relácii RTVS uviedol, že hlavným dôvodom takéhoto rýchleho konania bolo zamedziť zasahovaniu tretích strán do parlamentných volieb, pričom viac ráz obvinil niektoré slovenské médiá z toho, že napomáhajú nielen Beblavému, ale aj jeho politickým partnerom. "Považujem to za príznak toho, že sa nás boja. Prichádza nová skupina ľudí, ktorá ich porazí, a ktorá privedie nový spôsob robenia politiky do slovenskej najvyššej politiky," reagoval na opatrenie Beblavý. Opozičný poslanec zdôraznil, že za ich politickým úspechom nestoja finančníci a peniaze. "Voľby nevyhrávajú peniaze, ale stovky až tisíce ľudí, ktorí sa za nás postavili," uzavrel.


Neprávom odsúdeného muža prepustili po 22 rokoch

V roku 1998 uznala porota Johna Millera za vinného z vraždy druhého stupňa.

FRACKVILLE. Muža z americkej Filadelfie, ktorý strávil viac ako dve desaťročia vo väzení za vraždu, ktorú nespáchal, prepustili na slobodu. Stalo sa tak 17 rokov po tom, ako sa k činu priznal iný muž. Štyridsaťštyriročného Johna Millera prepustili v stredu po 22 rokoch za mrežami. Obklopený rodinou pred nápravným zariadením v Mahanoy, asi 160 kilometrov od mesta Filadelfia uviedol, že sa cíti "neskutočne". V roku 1998 uznala porota Millera za vinného z vraždy druhého stupňa za zastrelenie muža na parkovisku aj napriek tomu, že na to neboli fyzické dôkazy. K streľbe sa niekoľkokrát priznal kľúčový svedok, ktorý však na súde svoje priznanie odvolal. Neskôr sa za klamstvo dokonca ospravedlnil Millerovej matke, ktorej v liste napísal, že jej syn na mieste činu ani nebol. Súdy ho však označili za nedôveryhodného a Millerove odvolania zamietli.


Brexit bez dohody by mohol výrazne zasiahnuť slovenské automobilky

V prípade najhoršieho scenára brexitu by mohlo byť v prvej vlne ohrozených až 7 500 pracovných miest.

BRATISLAVA. Brexit bez dohody by mal významný dopad na slovenský automobilový sektor. Vyplýva to z tlačovej správy spoločnosti Coface. Ak by sa naplnil najhorší scenár týkajúci sa odchodu Veľkej Británie z Európskej únie, teda brexit bez dohody, na Slovensku by bolo podľa prepočtov analytického tímu nadnárodnej spoločnosti Coface ohrozených v prvej vlne až 7 500 pracovných miest. V prepočte by to pri najhoršom scenári brexitu predstavovalo pre Slovensko až šesťpercentný podiel na nominálnom hrubom domácom produkte (HDP). Konštatoval to country manažér spoločnosti Coface Slovakia Juraj Janči. „Pri výpočte pracovných miest vychádzali naši analytici z údajov Eurostatu týkajúcich sa zamestnanosti v automotive sektore na Slovensku za rok 2017. Keďže však Jaguar Land Rover už v týchto dňoch spustil na Slovensku svoju výrobu, dopad takéhoto brexitu by bol po plnom nabehnutí výroby aj v našej štvrtej automobilke podľa nás ešte výraznejší. Samozrejme, dopad by pocítili aj ďalšie relevantné sektory v automotive reťazci,“ uviedol Juraj Janči.Pre Slovensko, ako aj susediace krajiny ako Česko, Maďarsko či Poľsko, je pritom podľa Coface automobilový sektor významným z hľadiska zamestnanosti, ale aj investícií automobiliek do výroby a celkovo ich podielu na raste HDP. Najmä Slovensko si pritom drží svetový prím aj v počte vyrobených vozidiel na tisíc obyvateľov. Väčšina vyrobených vozidiel však putuje na export, najmä do krajín Európskej únie, čo Slovensko robí podľa Coface vysoko exponovanom krajinou z hľadiska akýchkoľvek zmien v tomto exporte.„Nateraz je rizikovosť sektora z hľadiska insolvencie firiem v automotive sektore veľmi nízka, firmy majú veľmi dobré nastavenia platieb dodávateľom a odberateľom cez clearingové centrá,“ konštatoval Juraj Janči. Aj vďaka tomu tak Coface zlepšil rating Slovenska z A3 na A2, čo je nízke riziko. Dôvodom je podľa spoločnosti jednak medziročne najvýraznejší pokles miery celkovej insolventnosti firiem (-27 percent) v regióne strednej a východnej Európy a jednak významné investície automobiliek. Na druhej strane sa však vysoká orientácia na jeden sektor ukazuje podľa Coface riziková nielen z dôvodu možných dopadov pri cyklickom vývoji, ale aj v situáciách, akou sú dieselgate, rozhodnutie Európskej únie o zákaze registrácie spaľovacích motorov do obdobia 2030 až 2050, protekcionistické opatrenia Spojených štátov či najnovšie hrozba brexitu bez dohody, kde by rizikom bolo práve zastavenie obchodu Británie s krajinami Európskej únie. Už teraz pre automobilový sektor v Británii platí podľa Coface vysoké riziko nesplácania pohľadávok a insolvencií.Spoločnosť Coface pôsobí viac ako 70 rokov v oblasti úverového poistenia, riadenia rizík a globálnej ekonomiky. Podporuje 50 000 klientov pri budovaní svojich podnikov. Služby a riešenia Coface pomáhajú spoločnostiam prijímať kreditné rozhodnutia s cieľom zlepšiť ich schopnosť predávať na domácom aj exportnom trhu. V roku 2017 spoločnosť Coface zamestnávala približne 4 100 ľudí v 100 krajinách sveta a zaznamenala obrat vo výške 1,4 miliardy eur.


Zdravotné sestry by mohli predpisovať niektoré  pomôcky

Malo by ísť o polohovateľné podložky alebo plienky či náplasti.

BRATISLAVA. Zdravotné sestry by mohli predpisovať niektoré zdravotnícke pomôcky. Predpokladá to návrh novely zákona o zdravotnej starostlivosti, ktorý je v medzirezortnom pripomienkovom konaní. "Máme zoznam presne definovaných zdravotníckych pomôcok, ktoré budú sestry môcť predpisovať," informovala nedávno štátna tajomníčka rezortu zdravotníctva Andrea Kalavská. Ministerstvo chce podľa nej zjednodušiť systém poskytovania ošetrovateľskej starostlivosti tak, aby sestry pracujúce v ADOS samostatne mohli vyhodnotiť, akú pomôcku ten-ktorý pacient potrebuje a mohli ju predpísať. "Napríklad to budú nejaké polohovateľné podložky alebo plienky, náplasti, čiže je presne definovaný zoznam," povedala.Minister zdravotníctva Tomáš Drucker zdôraznil, že sestra bude musieť mať príslušnú kvalifikáciu. "Požadujeme, aby to bola sestra s pokročilou praxou, špecialistka," povedal. Taktiež sestra musí mať zmluvu so zdravotnou poisťovňou a svoj vlastný kód.Prezidentka Slovenskej komory sestier a pôrodných asistentiek Iveta Lazorová víta prvé kroky ministerstva rozšíriť kompetencie v rámci plánovanej novely zákona o zdravotnej starostlivosti, avšak poukazuje na viaceré nedostatky tohto návrhu. "V prvom rade chcem povedať, že toto opatrenie sa nebude týkať všetkých sestier, ale len niektorých, takže nemôžeme hovoriť o stabilizácii sestier a pôrodných asistentiek na Slovensku," upozornila tento týždeň Lazorová.V druhom rade prezidentka konštatovala, že doteraz nikde komora nepočula o tom, ako budú sestry odmenené za to, že budú vykonávať nové činnosti.


Jankovská prišla o bezpečnostnú previerku

Výbor posunul informácie Generálnej prokuratúre.

BRATISLAVA. Bývalá štátna tajomníčka Monika Jankovská, ktorá má pozastavený výkon funkcie sudkyne, už nedisponuje bezpečnostnou previerkou. Osobitný kontrolný výbor Národnej rady na kontrolu činnosti Národného bezpečnostného úradu postúpil Generálnej prokuratúre informácie od polície. TASR to potvrdil bývalý predseda výboru, nezaradený poslanec a člen Demokratickej strany, Ľubomír Galko. "Keď stiahnete súhlas, tak vlastne previerku stratíte. To neznamená, že sa potvrdilo, že na ňu nemáte nárok," vysvetlil Galko. Dodal, že informácie, o ktorých v polovici októbra informoval, postúpili Generálnej prokuratúre. "Zatiaľ neodpísali, ale dostali informácie," dodal. Na stratu previerky Jankovskej upozornil aj podpredseda neparlamentnej strany Za ľudí Juraj Šeliga. "Dostali sme informáciu, že Monika Jankovská stiahla svoj súhlas na vykonanie bezpečnostnej previerky, tým de facto stratila bezpečnostnú previerku a zamedzila prešetrovaniu," uviedol. Šeliga tiež pripomenul, že neparlamentná strana podala nedávno podnet na kontrolný výbor, aby preskúmal bezpečnostnú previerku Jankovskej. Tvrdí, že Jankovská previerku nemala nikdy ani získať pre kontakty s Marianom Kočnerom. Galko v polovici októbra po zasadnutí výboru informoval, že polícia mala pri poslednom otvorení previerky Jankovskej, po jej medializovanej komunikácii s Marianom Kočnerom poslať Národnému bezpečnostnému úradu "niekoľko závažných bezpečnostných informácií", ktoré sa majú týkať viac ako desiatich prípadov od roku 2012, medzi nimi i podozrení na závažné trestné činy. Parlamentný výbor na kontrolu činnosti Národného bezpečnostného úradu vtedy prijal uznesenie, podľa ktorého mal oznámiť generálnemu prokurátorovi svoje zistenia vo veci preverovania udelenia bezpečnostnej previerky Jankovskej.


Obedy zadarmo podľa Smeru fungujú, za kritikou vidí politikárčenie

Smer za obedy zadarmo kritizovali viaceré strany.

BRATISLAVA. Strana Smer odmieta, že obedy zadarmo na Slovensku nefungujú. Za vyjadreniami niektorých starostov a obcí vidí strana "politikárčenie". Smer za obedy zadarmo kritizovali viaceré strany s tým, že rodiny majú problém so zaplatením kaucie pri obedoch, alebo že sa k obedom nedostanú deti z rodín v hmotnej núdzi. "Už aj doteraz deti z rodín v hmotnej núdzi dostávali obedy zadarmo. Už doteraz mali právo na dotáciu vo výške jedného eura. Toto je hnusná politika na úkor detí a je mi ľúto, že pán Kiska sa znížil na takúto úroveň," adresoval kritikom poslanec Smeru Erik Tomáš. Podľa neho v niektorých obciach rodičia doplácajú dve eurá a niekde si starostovia vymysleli kaucie, aby mohli tvrdiť, že rodičia platia viac. "Dostávame maily od nespokojných a nahnevaných starostov, že čo sa deje, že u nich obedy zadarmo fungujú," tvrdí Tomáš. Zároveň sa odvoláva na prieskum Združenia miest a obcí Slovenska (ZMOS), podľa ktorého je priemerný doplatok na obedy v obciach a mestách na prvom stupni základných škôl osem centov a na druhom stupni 12 centov. "Ja sa pýtam, to naozaj starostovia a primátori, ktorí za posledných päť rokov dostali o jednu miliardu eur viac na svojich príjmoch, a to drvivá väčšina je tvorená z daní z príjmov fyzických osôb, nemajú na to, aby 8 a 12 centov doplatili? Ja za tým vo veľkej miere vidím politikárčenie a, bohužiaľ, na úkor detí," vyhlásil Tomáš. Strana Smer tvrdí, že už prvé dni zavedenia tohto opatrenia ukázali, že plní základné dva ciele. "Výrazne sa finančne odľahčili rodiny a omnoho viac detí sa dostalo k teplým obedom. O 25 % detí viac sa naobeduje. Toto bol náš hlavný cieľ, akékoľvek politikárčenie odmietame," vyhlásil Tomáš. Čo sa týka kvality obedov, tak za ňu sú podľa Smeru-SD zodpovedné mestá a obce. "Za stravovanie žiakov podľa zákona sú zodpovední zriaďovatelia škôl a materských škôl. Aj doteraz boli povinní navariť obedy pre 100 % detí, ak by prejavili záujem, a teda sú zodpovední aj za kvalitu potravín a obedov," myslí si Tomáš. Diskutovať je podľa neho možné jedine o tom, že od septembra vzrástli cenové pásma potravín. "Môžeme sa baviť, že keď chceme vyššiu kvalitu jedál, či jemne nezvýšime tú dotáciu na hornú hranicu cenových pásiem potravín, aby sa varili kvalitnejšie jedlá," dodal Tomáš.


SkyToll podala EK sťažnosť na české ministerstvo

Dôvodom je predĺženie zmluvy na výber mýta pre nákladné vozidlá s rakúskou firmou.

PRAHA. Slovenská firma SkyToll podala Európskej komisii (EK) sťažnosť na českú vládu. Dôvodom je predĺženie zmluvy na výber mýta pre nákladné vozidlá s rakúskou firmou Kapsch TrafficCom. Informovala o tom agentúra APA. SkyToll kritizuje, že české ministerstvo dopravy predĺžilo zmluvu s Kapschom bez výberového konania, uviedli dnes české médiá. Podľa dohody má rakúska firma v Česku prevádzkovať mýto pre nákladné autá ďalšie tri roky. SkyToll sa už predtým obrátil na český Úrad pre hospodársku súťaž a požadoval, aby zrušil dodatok k dohode s Kapschom. Slovenská firma sa obáva, že české úrady a justícia síce skonštatujú porušenie zákona v prípade predĺženia zmluvy, ale ho nezrušia, a preto podala sťažnosť EK. Podľa predsedu predstavenstva spoločnosti SkyToll Mateja Okáliho samotné české ministerstvo dopravy vytvorilo stav "technickej exkluzivity" v prospech Kapschu, ktorou zdôvodnilo predĺženie zmluvy. To minulý týždeň skonštatoval aj Úrad pre hospodársku súťaž a udelil ministerstvu pokutu vo výške jedného milióna českých korún (37.000 eur). Aktuálna dohoda s Kapschom o prevádzkovaní mýta pre nákladné vozidlá vyprší na konci tohto roka. Českej vláde sa nepodarilo v dostatočnom predstihu vypísať nové výberové konanie. Kapschu ide o veľké peniaze. Od spustenia mýtneho systému v roku 2007 Česko vybralo mýto v objeme vyše 2,5 miliardy eur, vlani to bolo okolo 359 miliónov eur. Rakúska firma dostáva z výnosov asi pätinu.